open-index/open-wikipedia-markdown huggingface dataset:
ಹರ್ಮನ್ ವಿಲ್ಹೆಲ್ಮ್ ಗೋರಿಂಗ್

thumb|ವಿಚಾರಣೆಯ ವೇಳೆ ಗೋರಿಂಗ್, ಸು ೧೯೪೬
**ಹರ್ಮನ್ ವಿಲ್ಹೆಲ್ಮ್ ಗೋರಿಂಗ್** ನಾಟ್ಸಿ ಜರ್ಮನಿಯ ಒಬ್ಬ ರಾಜಕಾರಣಿ, ಸೈನಿಕ ಮತ್ತು ಆರ್ಥಿಕ ಮುಖಂಡ.

## ಜೀವನ 
ಜನನ 1893ರ ಜನವರಿ 12ರಂದು ಬವೇರಿಯದ ರೊಸೆನ್‌ಹೀಂನಲ್ಲಿ. ತಂದೆ ಒಬ್ಬ ವಸಾಹತು ಅಧಿಕಾರಿ. 1914ರಲ್ಲಿ ವಿಮಾನದಳದ ಅಧಿಕಾರಿಯಾಗಿ ಸೇರಿದ. 1918ರಲ್ಲಿ ನಡೆದ ಕಾರ್ಯಾಚರಣೆಯನ್ನು ಯಶಸ್ವಿಯಾಗಿ ನಿರ್ವಹಿಸಿ ಮೊದಲನೆಯ ದರ್ಜೆಯ ಐರನ್ ಕ್ರಾಸ್ ಪಡೆದ. ಒಂದನೆಯ ಮಹಾಯುದ್ಧದ ಅನಂತರ ಸ್ವೀಡನ್ನಿನಲ್ಲಿ ಫಾಕರ್ ವಿಮಾನ ಕಾರ್ಖಾನೆಗಾಗಿಯೂ, ಆಮೇಲೆ ಸ್ವೆನ್‍ಸ್ಕ್ ಲಫ್ತ್ರಾಫಿಕ್‌ಗಾಗಿಯೂ ಕೆಲಸ ಮಾಡಿದ. ಫ್ರಾ ಕಾರಿನ್ ಫಾನ್ ಕೆಂಟ್‌ಸವಳನ್ನು ವಿವಾಹವಾಗಿ ಮ್ಯೂನಿಕ್‌ನಲ್ಲಿ ವಾಸಿಸತೊಡಗಿದ. ಅಲ್ಲಿ ಸಾರ್ವಜನಿಕ ಸಭೆಯೊಂದರಲ್ಲಿ ಹಿಟ್ಲರನನ್ನು ಕಂಡು, ಅವನ ಜೊತೆಗೂಡಿದ. ಹಿಟ್ಲರ್ ಅವನನ್ನು ಕೂಡಲೆ ಒಬ್ಬ ಅಧಿಕಾರಿಯಾಗಿ ನೇಮಿಸಿಕೊಂಡ. ನವೆಂಬರ್ 1923ರಲ್ಲಿ ಮ್ಯೂನಿಕ್‌ನಲ್ಲಿ ನಾಟ್ಸಿಗಳು ಅಧಿಕಾರಕ್ಕೆ ಬರಲು ನಡೆಸಿದ ಗಲಭೆಯಲ್ಲಿ ಗಾಯಗೊಂಡು, ದಸ್ತಗಿರಿಯಾದ. ಆದರೆ ಆಸ್ಟ್ರಿಯಕ್ಕೆ ತಪ್ಪಿಸಿಕೊಂಡು ಹೋದ. 1927ರಲ್ಲಿ ಜರ್ಮನಿಗೆ ಹಿಂದಿರುಗಿ, ಹಿಟ್ಲರನೊಡನೆ ಸೇರಿದ. 1928ರಲ್ಲಿ ರೈಕ್‌ಸ್ಟಾಕಿಗೆ ಹಿಟ್ಲರನ ಬೆಂಬಲದಿಂದ ಗೋರಿಂಗನ ಚುನಾವಣೆಯಾಯಿತು.

ಗೋರಿಂಗ್ ಕೈಗಾರಿಕೋದ್ಯಮಿಗಳ ಮತ್ತು ಶ್ರೀಮಂತರ ಸಖ್ಯ ಬೆಳೆಸಿ ಅವರನ್ನು ಹಿಟ್ಲರನ ಅನುಕೂಲಕ್ಕೆ ಬಳಸಿಕೊಂಡ. ನಾಟ್ಸಿ ಪಕ್ಷ 1932 ನಡೆದ ಚುನಾವಣೆಯಲ್ಲಿ ಜಯಗಳಿಸಿದ ಮೇಲೆ ಗೋರಿಂಗನಿಗೆ ರೈಕ್‌ಸ್ಟಾಕಿನ ಅಧ್ಯಕ್ಷ ಸ್ಥಾನ ಪ್ರಾಪ್ತವಾಯಿತು. ಹಿಟ್ಲರ್ ಅಧಿಕಾರಕ್ಕೆ ಬಂದಾಗ ಗೋರಿಂಗನನ್ನು ಖಾತಾರಹಿತ ಮಂತ್ರಿಯಾಗಿ ನೇಮಿಸಿದ. ಇವನು ವಾಯುದಳದ ಕಮಿಷನರ್, ಪ್ರಷ್ಯ ಮುಖ್ಯಮಂತ್ರಿ ಮತ್ತು ಒಳಾಡಳಿತ ಮಂತ್ರಿಯಾಗಿ ಅಧಿಕಾರ ಚಲಾಯಿಸಿದ. ಈತನ ಅಧಿಕಾರದಲ್ಲಿ ಪ್ರಷ್ಯದ ಆಡಳಿತ ಮತ್ತು ಪೊಲೀಸ್ ದಳದಲ್ಲಿ ನಾಟ್ಸಿಗಳು ತುಂಬಿಕೊಂಡರು. ಅನಂತರ ಗೋರಿಂಗನಿಗೆ ಜನರಲ್ ಹುದ್ದೆ ದೊರಕಿತು. ಹಿಟ್ಲರ್ ಈತನನ್ನು ರಾಯಭಾರಿಯಾಗಿ ಇಟಲಿ, ಪೂರ್ವ ಯೂರೋಪ್‌ಗಳಿಗೆ ಕಳುಹಿಸಿದ. 1933ರ ಫೆಬ್ರುವರಿ 27ರಂದು ರೈಕ್‌ಸ್ಟಾಕ್ ಕಟ್ಟಡವನ್ನು ಸುಡಲು ನಡೆಸಿದ ಪಿತೂರಿಯಲ್ಲಿ ಇವನೂ ಸೇರಿದ್ದನೆಂದು ಮೊದಲು ನಂಬಲಾಗಿತ್ತು. 1935ರಲ್ಲಿ ಈತ ವಿಮಾನ ದಳದ ದಂಡನಾಯಕನಾದ.

ಹಿಟ್ಲರ್ ಈತನನ್ನು 1936ರಲ್ಲಿ ಜರ್ಮನಿಯ ನಾಲ್ಕು ವರ್ಷಗಳ ಆರ್ಥಿಕ ಯೋಜನೆಯ ಅಧಿಕಾರಿಯನ್ನಾಗಿ ನೇಮಿಸಿದ. ಗೋರಿಂಗ್ ಜರ್ಮನಿಯ ಆರ್ಥಿಕ ಸರ್ವಾಧಿಕಾರಿಯಾದ. ಎರಡನೆಯ ಮಹಾಯುದ್ಧ ಆರಂಭವಾದಾಗ ಗೋರಿಂಗ್ ಹಿಟ್ಲರನ ಉತ್ತರಾಧಿಕಾರಿಯಾಗಿ ನೇಮಕ ಹೊಂದಿದ. 1945ರ ಏಪ್ರಿಲ್‌ನಲ್ಲಿ ಹಿಟ್ಲರ್ ಜರ್ಮನಿಗೆ ಮಾರ್ಗದರ್ಶನ ನೀಡುವುದನ್ನು ಬಿಟ್ಟನೆಂದು ಗೋರಿಂಗ್ ಭಾವಿಸಿ ಆತನ ನಿಯೋಗಿಯಾಗಿ ಅಧಿಕಾರ ಚಲಾಯಿಸಲು ಮುಂದಾದ. ಆದರೆ ಹಿಟ್ಲರ್ ಇವನನ್ನು ಎಲ್ಲ ಅಧಿಕಾರಗಳಿಂದ ವಿಮೋಚನೆಗೊಳಿಸಿ ನಾಟ್ಸಿ ಪಕ್ಷದಿಂದ ತೆಗೆದು ಹಾಕಿದ. ಅಮೆರಿಕನ್ ಪಡೆಗಳು ಇವನನ್ನು ದಸ್ತಗಿರಿ ಮಾಡಿದುವು. ನ್ಯೂರೆಂಬರ್ಗಿನಲ್ಲಿ ಈತನ ವಿಚಾರಣೆ ನಡೆದು ಇವನಿಗೆ ಮರಣದಂಡನೆ ವಿಧಿಸಲಾಯಿತು. 1946ರ ಅಕ್ಟೋಬರ್ 15ರ ಸಂಜೆ, ಇವನನ್ನು ಫಾಸಿಗೆ ಗುರಿಪಡಿಸುವ ಮುನ್ನ, ಈತ ವಿಷ ತೆಗೆದುಕೊಂಡು ಪ್ರಾಣ ಬಿಟ್ಟ.

## ಉಲ್ಲೇಖಗಳು 
## ಗ್ರಂಥಸೂಚಿ 
* 
* 
* 
* 
* 

ವರ್ಗ:ನಾಝಿ ಪಕ್ಷದ ರಾಜಕಾರಣಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ರಾಜಕಾರಣಿಗಳು
ಲಾಲ್ ಮೋಹನ್ ಘೋಷ್

**ಲಾಲ್ ಮೋಹನ್ ಘೋಷ್** (1849-1909) ಒಬ್ಬ ವಾಕ್ಚತುರ, ದೇಶಪ್ರೇಮಿ, ಹೋರಾಟಗಾರ. 1903ರಲ್ಲಿ ಮದರಾಸಿನಲ್ಲಿ ಸೇರಿದ್ದ ಭಾರತ ರಾಷ್ಟ್ರೀಯ ಕಾಂಗ್ರೆಸ್ ಅಧಿವೇಶನದ ಅಧ್ಯಕ್ಷ.

## ಆರಂಭಿಕ ಜೀವನ 
ಜನನ 1849ರಲ್ಲಿ, ಕೃಷ್ಣಗರ್‌ನಲ್ಲಿ. ತಂದೆ ರಾಮಲೋಚನ ಘೋಷ್ ಬಂಗಾಳ ಸರ್ಕಾರದ ನ್ಯಾಯಿಕ ಅಧಿಕಾರಿಯಾಗಿದ್ದರು. ಅವರು ಉದಾರವಾದಿ, ಪ್ರಗತಿಪರ. ಕಲ್ಕತ್ತ ವಿಶ್ವವಿದ್ಯಾಲಯದ ಪ್ರವೇಶ ಪರೀಕ್ಷೆಯಲ್ಲಿ ಪ್ರಥಮ ವರ್ಗದಲ್ಲಿ ಉತ್ತೀರ್ಣರಾಗಿ ಇಂಗ್ಲೆಂಡಿಗೆ ಹೋಗಿ (1869) ಬ್ಯಾರಿಸ್ಟರ್ ಪದವಿ ಗಳಿಸಿ ಭಾರತಕ್ಕೆ ಮರಳಿ 1873ರಲ್ಲಿ ಕಲ್ಕತ್ತದಲ್ಲಿ ವಕೀಲರಾದರು.

## ನಂತರದ ಜೀವನ 
ಆ ಕಾಲದಲ್ಲಿ ಲೋಕಸೇವಾ ಪರೀಕ್ಷೆಯ ಪ್ರಶ್ನೆ ಮುಖ್ಯವಾಗಿತ್ತು. ಆ ಪರೀಕ್ಷೆಯ ಅರ್ಹತೆಯ ವಯಸ್ಸನ್ನು 21ರಿಂದ 19ಕ್ಕೆ ಇಳಿಸಿದ್ದುದು ಭಾರತೀಯರು ಆ ಪರೀಕ್ಷೆಗೆ ಕುಳಿತುಕೊಳ್ಳುವುದಕ್ಕೆ ಅಡ್ಡಿಯಾಗಿತ್ತು. ಅಲ್ಲದೆ ಇಂಗ್ಲೆಂಡಿನಲ್ಲಿ ಮಾತ್ರವೇ ಈ ಪರೀಕ್ಷೆಯನ್ನು ನಡೆಸುತ್ತಿದ್ದುದು ಮತ್ತೊಂದು ಅಡಚಣೆಯಾಗಿತ್ತು. ಇದರ ಬಗ್ಗೆ ಒಂದು ಮನವಿಯನ್ನು ಕಾಮನ್ಸ್ ಸಭೆಗೆ ಕಳುಹಿಸಲು ಇಂಡಿಯ ಅಸೋಸಿಯೇಷನ್ ಮತ್ತು ಪುಣೆಯ ಸಾರ್ವಜನಿಕ ಸಭೆ ಸಂಯುಕ್ತವಾಗಿ ನಿರ್ಧರಿಸಿ, ಅದನ್ನು ಕಾಮನ್ಸ್ ಸಭೆಯಲ್ಲಿ ಮಂಡಿಸಲು ಲಾಲ್ ಮೋಹನರನ್ನು ತನ್ನ ಪ್ರತಿನಿಧಿಯಾಗಿ ಚುನಾಯಿಸಿತು. 1879ರಲ್ಲಿ ಲಾಲ್ ಮೋಹನ್ ಇಂಗ್ಲೆಂಡಿಗೆ ಹೋಗಿ ಲಂಡನ್ನಿನಲ್ಲಿ ಜಾನ್ ಬ್ರೈಟನ ಅಧ್ಯಕ್ಷತೆಯಲ್ಲಿ ಈ ಸಮಸ್ಯೆಯ ಬಗ್ಗೆ ಭಾಷಣ ಮಾಡಿದರು. ಅವರ ಭಾಷಣ ಎಲ್ಲ ಸಭಿಕರ ಮೆಚ್ಚುಗೆ ಪಡೆಯಿತು. ಇದರ ಪರಿಣಾಮವಾಗಿ, ಈ ಸಭೆಯಾದ 24 ಗಂಟೆಗಳಲ್ಲೇ ಲೋಕಸೇವಾ ಹುದ್ದೆಗೆ ಸಂಬಂಧಿಸಿದ ನಿಬಂಧನೆಗಳನ್ನು ಕಾಮನ್ಸ್ ಸಭೆಯಲ್ಲಿ ಇಡಲಾಯಿತು.

### ರಾಜಕೀಯ ವೃತ್ತಿಜೀವನ 
ಭಾರತಕ್ಕೆ ಹಿಂದಿರುಗಿದ ಮೇಲೆ ಲಾಲ್ ಮೋಹನ್ ದೇಶದ ರಾಜಕೀಯದಲ್ಲಿ ಹೆಚ್ಚಿನ ಆಸಕ್ತಿವಹಿಸಿದರು. 1880ರಲ್ಲಿ ಹತ್ತಿ ಸುಂಕದ ರದ್ದಿನ ಬಗ್ಗೆ ಇಂಡಿಯನ್ ಅಸೋಸಿಯೇಷನ್‍ನ ಮನವಿ ಸಲ್ಲಿಸಲು ಇಂಗ್ಲೆಂಡಿಗೆ ಹೋದರು. ಬ್ರಿಟಿಷ್ ಉದಾರವಾದಿ ನಾಯಕರು ಲಾಲ್ ಮೋಹನರನ್ನು 1884ರಲ್ಲಿ ಡೆಪ್ಟ್‌ಫರ್ಡ್ ಕ್ಷೇತ್ರದಿಂದ ತಮ್ಮ ಪಕ್ಷದ ಉಮೇದುವಾರರನ್ನಾಗಿ ಕಾಮನ್ಸ್ ಸಭೆಗೆ ನಿಲ್ಲಿಸಿದರು. ಚುನಾವಣಾ ಪ್ರಚಾರಕ್ಕಾಗಿ ಬಂಗಾಳದ ಜನ ಸುಮಾರು 11 ಸಾವಿರ ರೂಪಾಯಿಗಳನ್ನು ಸಂಗ್ರಹಿಸಿಕೊಟ್ಟರು. ಲಾಲ್ ಮೋಹನ್ ಚುನಾವಣೆಯಲ್ಲಿ ಪರಾಭವ ಹೊಂದಿದರಾದರೂ ಬ್ರಿಟಿಷ್ ಕಾಮನ್ಸ್ ಸಭೆಗೆ ಚುನಾವಣೆಗೆ ನಿಂತ ಪ್ರಥಮ ಭಾರತೀಯರಿವರು.

ಭಾರತಕ್ಕೆ ಹಿಂದಿರುಗಿದ ಮೇಲೆ ಲಾಲ್ ಮೋಹನ್ 1890ರಲ್ಲಿ ಕಲ್ಕತ್ತದಲ್ಲಿ ಸೇರಿದ್ದ ಕಾಂಗ್ರೆಸ್ ಅಧಿವೇಶನದಲ್ಲಿ ಭಾಗವಹಿಸಿ, ಭಾರತ ಸರ್ಕಾರದ ಸುಧಾರಣೆಗಳ ದೋಷಗಳನ್ನು ಕುರಿತು ಮಾತನಾಡಿದರು.

1903ರಲ್ಲಿ ಮದ್ರಾಸಿನಲ್ಲಿ ನಡೆದ ಕಾಂಗ್ರೆಸ್ ಅಧಿವೇಶನದ ಅಧ್ಯಕ್ಷರಾಗಿ ಚುನಾಯಿತರಾದರು. ಅವರ ಅಧ್ಯಕ್ಷ ಭಾಷಣ ಕಾಂಗ್ರೆಸ್ ವೇದಿಕೆಯ ಮೇಲೆ ಮಾಡಿದ ಅತ್ಯಂತ ಪರಿಣಾಮಕಾರಿಯಾದ ಭಾಷಣಗಳಲ್ಲೊಂದು ಎಂದು ಪಟ್ಟಾಭಿ ಸೀತಾರಾಮಯ್ಯನವರು ಹೇಳಿದ್ದಾರೆ. ಕಾಂಗ್ರೆಸ್ಸಿನಲ್ಲಿ ನಿರಂಕುಶಾಧಿಕಾರ ಪ್ರವೃತ್ತಿಯನ್ನು ಅಧ್ಯಕ್ಷ ಭಾಷಣದಲ್ಲಿ ಖಂಡಿಸಿದವರಲ್ಲಿ ಇವರೇ ಮೊದಲಿಗರು. ತಮ್ಮ ಭಾಷಣದಲ್ಲಿ ದೇಶದ ಬಡತನ ಮತ್ತು ಕ್ಷಾಮ ಪರಿಸ್ಥಿತಿಯನ್ನು ವಿವರಿಸಿ, ಅದೇ ಸಮಯದಲ್ಲಿ ಬ್ರಿಟಿಷರು ಆಚರಿಸಿದ ಆಡಂಬರಯುತವಾದ ದರ್ಬಾರಿನ ಔಚಿತ್ಯವನ್ನು ಪ್ರಶ್ನಿಸಿದರು.

## ನಿಧನ 
ಲಾಲ್ ಮೋಹನ್ 1909ರ ಅಕ್ಟೋಬರ್ 18 ರಂದು ಮರಣ ಹೊಂದಿದರು.

## ಉಲ್ಲೇಖಗಳು 
* Lalmohan Ghosh 

ವರ್ಗ:ರಾಜಕಾರಣಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವಸೂರಿಮಾಲಾ

**ವಸೂರಿಮಾಲಾ** ಕೇರಳದ ಅನೇಕ ಭಾಗಗಳಲ್ಲಿ ಮತ್ತು ಕರ್ನಾಟಕದ ಕೊಡಗು ಪ್ರದೇಶದಲ್ಲಿ ಪೂಜಿಸಲ್ಪಡುವ ಸ್ತ್ರೀ ದೇವತೆ. ಆಕೆಯನ್ನು ಭದ್ರಕಾಳಿ ಮತ್ತು ಶಿವನ ದೇವಾಲಯಗಳಲ್ಲಿ *ಉಪ ದೇವತೆ*ಯಾಗಿ ಪೂಜಿಸಲಾಗುತ್ತದೆ. ವಸೂರಿಮಾಲಾ ಸಿಡುಬು, ಚಿಕನ್‌ಪಾಕ್ಸ್ ಮತ್ತು ದಡಾರದಂತಹ ಸಾಂಕ್ರಾಮಿಕ ರೋಗಗಳನ್ನು ತಡೆಯುವ ದೇವತೆ ಎಂದು ನಂಬಲಾಗಿದೆ. ಉತ್ತರ ಕೇರಳದಲ್ಲಿ, ವಸೂರಿಮಾಲಾಳನ್ನು ವಸೂರಿಮಾಲ ತೆಯ್ಯಂ ಎಂದು ಪೂಜಿಸಲಾಗುತ್ತದೆ. ಪುರಾಣಗಳ ಪ್ರಕಾರ, ದಾರಿಕನ್‌ ಎಂಬ ಅಸುರನ ಪತ್ನಿಯಾದ ಮನೋದರಿ ನಂತರ ವಸೂರಿಮಾಲಾ ಎಂದು ಹೆಸರಿಸಲ್ಪಟ್ಟಳು.

## ವ್ಯುತ್ಪತ್ತಿ 
ಸಿಡುಬು ಕಾಯಿಲೆಗೆ ಮಲಯಾಳಂ ಭಾಷೆಯಲ್ಲಿ *ವಸೂರಿ ಎಂಬ* ಪದವಿದೆ. *ವಸೂರಿಮಾಲಾ* ಎಂದರೆ ಅಕ್ಷರಶಃ ಸಿಡುಬು ಗುಳ್ಳೆಗಳ ಸರಪಳಿ ಎಂದರ್ಥ.

## ಹಿನ್ನೆಲೆ 
ಪ್ರಾಚೀನ ಕಾಲದಲ್ಲಿ ರೋಗಗಳು ದೇವರ ಕೋಪದಿಂದ ಉಂಟಾಗುತ್ತವೆ ಎಂದು ನಂಬಲಾಗಿತ್ತು. ಆದ್ದರಿಂದ, ಅವರು ರೋಗಗಳನ್ನು ಬಿತ್ತುವ ದೇವರುಗಳನ್ನು ಮತ್ತು ಗುಣಪಡಿಸುವ ದೇವರುಗಳನ್ನು ಪೂಜಿಸಿದರು. ವಸೂರಿಮಾಲಾಳನ್ನು ಸಿಡುಬು, ಚಿಕನ್‌ಪಾಕ್ಸ್, ದಡಾರ ಮುಂತಾದ ಸಾಂಕ್ರಾಮಿಕ ರೋಗಗಳ ದೇವತೆ ಎಂದು ನಂಬಲಾಗಿದೆ. ಕೇರಳದ ಕೊಡುಂಗಲ್ಲೂರು ಭಗವತಿ ದೇವಸ್ಥಾನ, ವಲಿಯಕುಲಂಗರ ದೇವಿ ದೇವಸ್ಥಾನ, ಶ್ರೀ ಪೊರ್ಕಿಲಿ ಕಾವು ದೇವಿ  ದೇವಸ್ಥಾನ, ವಸೂರಿ ದೇವಿ ದೇವಸ್ಥಾನ, ಮಾವೇಲಿಕರ ಗಳಲ್ಲಿ ವಸೂರಿಮಾಲಾಳನ್ನು ಉಪ ದೇವತೆಯಾಗಿ ಪೂಜಿಸಲಾಗುತ್ತದೆ. .

## ಪುರಾಣ 
### ದಾರಿಕನ್ ನ ಪತ್ನಿ 
ಭಾರತೀಯ ಪುರಾಣಗಳಲ್ಲಿ ಭದ್ರಕಾಳಿಯ ಕಥೆ ಬಹಳ ಪ್ರಮುಖವಾಗಿದೆ . ಭದ್ರಕಾಳಿ ದೇವಿಯನ್ನು ಭಾರತದಾದ್ಯಂತ ಪೂಜಿಸಲಾಗುತ್ತದೆ. ಮಾರ್ಕಂಡೇಯ ಪುರಾಣದ ಪ್ರಕಾರ, ದಾರಿಕನ್ (ದಾರುಕನ್ ಎಂದೂ ಉಚ್ಚರಿಸಲಾಗುತ್ತದೆ) ಎಂಬ ಅಸುರನಿದ್ದನು ಮತ್ತು ದೇವಿ ಭದ್ರಕಾಳಿ ಶಿವನ ಮೂರನೇ ಕಣ್ಣಿನಿಂದ ಕಾಣಿಸಿಕೊಂಡು ಯುದ್ಧದಲ್ಲಿ ಅವನನ್ನು ಕೊಂದಳು.

ಕೊಟ್ಟಾರತಿಲ್ ಸಂಕುನ್ನಿ ಬರೆದ ಐತಿಹ್ಯಮಾಲದಲ್ಲಿ ಕೇರಳದ ಜಾನಪದಗಳಲ್ಲಿ ಕಂಡುಬರುವ ವಸೂರಿಮಾಲಾಳ ಕಥೆಯನ್ನು ಉಲ್ಲೇಖಿಸಲಾಗಿದೆ. ಭದ್ರಕಾಳಿ ಮತ್ತು ದಾರಿಕನ್‌ನ ನಡುವಿನ ಯುದ್ಧದ ಸಮಯದಲ್ಲಿ,  ದಾರಿಕನ್‌ನ ಸಾವು ಬಹುತೇಕ ಖಚಿತವಾದಾಗ, ದಾರಿಕನ್‌ನ ಪತ್ನಿ ಮನೋದರಿ ಕೈಲಾಸವನ್ನು ಸಮೀಪಿಸಿ ಶಿವನನ್ನು ಮೆಚ್ಚಿಸಲು ತೀವ್ರವಾದ ತಪಸ್ಸನ್ನು ಪ್ರಾರಂಭಿಸಿದಳು. ಅವಳ ಆರಾಧನೆಯಿಂದ ಸಂತೃಪ್ತನಾದ ಶಿವನು ತನ್ನ ದೇಹದ ಬೆವರನ್ನು ಒರೆಸಿ ಅವಳಿಗೆ ಕೊಟ್ಟು ಆಶೀರ್ವದಿಸಿ, ಜನರ ದೇಹದ ಮೇಲೆ ಅದನ್ನು ಸಿಂಪಡಿಸಿದರೆ, ಅವನು ಅವಳಿಗೆ ಬೇಕಾದ ಎಲ್ಲವನ್ನೂ ನೀಡುತ್ತಾನೆ ಎಂದು ಹೇಳಿದನು. ವಸೂರಿಮಾಲಾಳನ್ನು ದಾರಿಕನ್‌ನನ್ನು ಕೊಲ್ಲುವಲ್ಲಿ ಭದ್ರಕಾಳಿಯ ಅನುಯಾಯಿಯಾಗಿಯೂ ಕಾಣಬಹುದು. ಸಿಡುಬು ರೋಗ ಹರಡಿದಾಗ, ಜನರು ಆ ರೋಗದಿಂದ ಮುಕ್ತಿ ಪಡೆಯಲು ತೆಯ್ಯಂ ರೂಪದಲ್ಲಿ ಸಿಡುಬನ್ನು ಪೂಜಿಸಲು ಪ್ರಾರಂಭಿಸಿದರು ಎಂದು ನಂಬಲಾಗಿದೆ. ಈಗ ಈ ತೆಯ್ಯಂ ಅನ್ನು ರೋಗಗಳ ಪರಿಹಾರಕ್ಕಾಗಿ ನಡೆಸಲಾಗುತ್ತಿದೆ.

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:CS1 Malayalam-language sources (ml)
ವರ್ಗ:ಕೇರಳದ ಸಂಸ್ಕೃತಿ
ವರ್ಗ:ಕೇರಳದ ದೇವಾಲಯಗಳು
ವರ್ಗ:ದೇವತೆಗಳು
ವರ್ಗ:ಜಾನಪದ
ಭಾವನಾ (ಚಲನಚಿತ್ರ)

***ಭಾವನಾ*** 1984 ರ ಹಿಂದಿ ಚಲನಚಿತ್ರವಾಗಿದ್ದು, ಛಾಯಾಗ್ರಾಹಕ ಪ್ರವೀಣ್ ಭಟ್ ನಿರ್ದೇಶಿಸಿದ ಮೊದಲ ಚಿತ್ರವಾಗಿದೆ. ಈ ಚಿತ್ರದಲ್ಲಿ ಶಬಾನಾ ಅಜ್ಮಿ, ಮಾರ್ಕ್ ಜುಬರ್, ಕನ್ವಾಲ್ಜಿತ್ ಸಿಂಗ್, ಸಯೀದ್ ಜಾಫ್ರಿ, ರೋಹಿಣಿ ಹಟ್ಟಂಗಡಿ, ಸತೀಶ್ ಷಾ ಮತ್ತು ಊರ್ಮಿಳಾ ಮಾತೋಂಡ್ಕರ್ (ಬಾಲ ಕಲಾವಿದೆಯಾಗಿ) ನಟಿಸಿರುತ್ತಾರೆ. ಚಿತ್ರದ ಸಂಗೀತ ನಿರ್ದೇಶನವನ್ನು ಬಪ್ಪಿ ಲಾಹಿರಿ ಮಾಡಿರುತ್ತಾರೆ.

## ಕಥಾವಸ್ತು
"ಭಾವನಾ" ಚಿತ್ರವು ಕಡಿಮೆ ಸೌಲಭ್ಯ ಹೊಂದಿರುವ ಮಹಿಳೆಯ ಕಥೆಯಾಗಿದೆ. ನಗರದಲ್ಲಿ ಒಂಟಿಯಾಗಿ ವಾಸಿಸುವ ಭಾವನಾ ಸಕ್ಸೇನಾ ಎಂಬ ಅನಾಥ ಯುವತಿ ಒಂದು ತೋಟದಲ್ಲಿ ಅಜಯ್ ಕಪೂರ್ ಎಂಬ ವ್ಯಕ್ತಿಯನ್ನು ಭೇಟಿಯಾಗುತ್ತಾಳೆ, ಆಕೆಯ ಭಾವಚಿತ್ರವನ್ನು ಚಿತ್ರಿಸುತ್ತಾನೆ. ಅವರು ಸ್ನೇಹಿತರಾಗುತ್ತಾರೆ ಮತ್ತು ನಂತರ ಸ್ನೇಹ ಪ್ರೀತಿಯಾಗಿ ಬದಲಾಗುತ್ತದೆ. ಅಂತಿಮವಾಗಿ ಅವರು ವಿವಾಹವಾಗುತ್ತಾರೆ, ಆದಾಗ್ಯೂ, ಕಪೂರ್‌ನ ತಂದೆ ಈ ಮದುವೆಗೆ ಅನುಮತಿ ನೀಡಿರಲಿಲ್ಲ. ಅಜಯ್ ಒಬ್ಬ ಕಲಾವಿದ, ಅವನ ಹತ್ತಿರ ಜೀವನ ನಡೆಸಲು ಸಾಕಷ್ಟು ಹಣ ಇರುವುದಿಲ್ಲ. ಭಾವನಾ ತನ್ನ ವರ್ಣಚಿತ್ರಗಳನ್ನು ಮನೆಯಿಂದ ಮನೆಗೆ ಹೋಗಿ ಮಾರಾಟ ಮಾಡಲು ಪ್ರಯತ್ನಿಸುತ್ತಾಳೆ, ಆದರು ಅವರ ಆರ್ಥಿಕ ಸ್ಥಿತಿ ಕಳಪೆಯಾಗಿರುತ್ತದೆ. ಈ ಹದಗೆಡುತ್ತಿರುವ ಆರ್ಥಿಕ ಪರಿಸ್ಥಿತಿಯ ಮಧ್ಯೆ, ಭಾವನಾ ತಾನು ಅಜಯ್‌ನ ಮಗುವನ್ನು ಹೊಂದಿದ್ದಾಳೆಂದು ಅರಿತುಕೊಳ್ಳುತ್ತಾಳೆ. ಮಗುವನ್ನು ಬೆಳೆಸುವ ವೆಚ್ಚವನ್ನು ಭರಿಸಲಾಗದೆ ಅಜಯ್ ಬೇರೆ ನಗರದಲ್ಲಿ ವಾಸಿಸುವ ತನ್ನ ಶ್ರೀಮಂತ ಕೋಟ್ಯಾಧಿಪತಿ ತಂದೆಯನ್ನು ಸಂಪರ್ಕಿಸಲು ನಿರ್ಧರಿಸುತ್ತಾನೆ. ಅವನು ಒಂದೆರಡು ದಿನಗಳಲ್ಲಿ ಹಿಂತಿರುಗುತ್ತೇನೆ ಎಂದು ಭಾವನಾಗೆ ಹೇಳುತ್ತಾನೆ. ಅಜಯ್ ಭಾವನಾಳನ್ನು ಒಂಟಿಯಾಗಿ ಬಿಟ್ಟು ಹಲವು ತಿಂಗಳುಗಳಾದರು ಅಜಯ್‌ನ ಯಾವುದೇ ಸುದ್ದಿ ಇರುವುದಿಲ್ಲ. ಭಾವನಾ ಅಜಯ್‌ನ ತಂದೆಯ ವಿಳಾಸವನ್ನು ಪಡೆಯುವಲ್ಲಿ ಯಶಸ್ವಿಯಾಗುತ್ತಾಳೆ ಮತ್ತು ಅಜಯ್‌ನನ್ನು ಹುಡುಕುತ್ತಾ ಹೋಗುತ್ತಾಳೆ. ಅಜಯ್ ತನ್ನ ತಂದೆಯ ಇಚ್ಛೆಯಂತೆ ಇನ್ನೊಬ್ಬ ಮಹಿಳೆಯನ್ನು ಮದುವೆಯಾಗಿರುವುದನ್ನು ನೋಡಿ ಭಾವನಾ ಬೆರಗಾಗುತ್ತಾಳೆ. ನಿರಾಶೆಗೊಂಡ ಭಾವನಾ ತನ್ನ ಆತ್ಮೀಯ ಸ್ನೇಹಿತೆ ಶೋಭಾಳ ಬಳಿ ತನ್ನ ದುಃಖವನ್ನು ಹೇಳಿಕೊಳ್ಳುತ್ತಾಳೆ. ಆದರೆ ಇದು ಅವಳ ಜೀವನದ ಹೋರಾಟಗಳ ಅಂತ್ಯವಾಗುವುದಿಲ್ಲ.

## ಪಾತ್ರ ಪರಿಚಯ 
* **ಶಬಾನಾ ಅಜ್ಮಿ** ಭಾವನಾ ಸಕ್ಸೇನಾ ಆಗಿ
* **ಮಾರ್ಕ್ ಜುಬರ್** ಅಜಯ್ ಕಪೂರ್ ಆಗಿ
* **ಕನ್ವಾಲ್ಜಿತ್ ಸಿಂಗ್**  ಡಾ. ಅನಿಲ್ ಬಿ. ಸಕ್ಸೇನಾ ಆಗಿ
* ಊರ್ಮಿಳಾ ಮಾತೋಂಡ್ಕರ್ ರಾಮ್ ಕಿಶನ್ ಅವರ ಮಗಳಾಗಿ (ಬಾಲ ಕಲಾವಿದೆ)
* ರೋಹಿಣಿ ಹಟ್ಟಂಗಡಿ ಶೋಭಾ ಪಾತ್ರದಲ್ಲಿ
* **ಸಯೀದ್ ಜಾಫ್ರಿ** ರಾಮ್ ಕಿಶನ್ ಆಗಿ
* **ಆಶಾಲತಾ ವಾಬ್ಗಾಂವ್ಕರ್** ಶ್ರೀಮತಿ ರಾಮ್ ಕಿಶನ್ ಆಗಿ
* **ವಿಕಾಸ್ ಆನಂದ್** ನವಾಬನಾಗಿ
* **ಸತೀಶ್ ಷಾ** ಶ್ರೀ ಸಿನ್ಹಾ ಆಗಿ
* **ರಾಜೇಶ್ ಪುರಿ** ರಾಜು (ಅಜಯ್‌ನ ಸ್ನೇಹಿತ)

## ಸುಮಧುರ ಸಂಗೀತದ ಹಾಡುಗಳು
ಗೀತರಚನೆಕಾರ: ಕೈಫಿ ಅಜ್ಮಿ

#"ತು ಕಹಾನ್ ಆ ಗಯಿ ಜಿಂದಗಿ" - ಲತಾ ಮಂಗೇಶ್ಕರ್
#"ತು ಕಹಾನ್ ಆ ಗಯಿ ಜಿಂದಗಿ" (v2) - ಬಪ್ಪಿ ಲಾಹಿರಿ
#"ಪಹೇಲಿ ಛೋಟಿ ಸಿ" - ಕವಿತಾ ಪೌಡ್ವಾಲ್, ವನಿತಾ ಮಿಶ್ರಾ, ಗುರುಪ್ರೀತ್ ಕೌರ್, ಆಶಾ ಭೋಂಸ್ಲೆ
#"ದೇಖೋ ದಿನ್ ಯೇ ನಾ ಧಲ್ನೆ ಪಾಯೆ, ಹರ್ ಪಾಲ್ ಇಕ್ ಸಾದಿ ಹೋ ಜಾಯೆ" - ಆಶಾ ಭೋಂಸ್ಲೆ, ಕವಿತಾ ಪೌಡ್ವಾಲ್
#"ಮೇರೆ ದಿಲ್ ಮೈ ಟೂ ಹೀ ಟೂ ಹೈ" - **ಚಿತ್ರಾ ಸಿಂಗ್, ಜಗ್ಜಿತ್ ಸಿಂಗ್**

## ಪ್ರಶಸ್ತಿಗಳು 
32ನೇ ಫಿಲ್ಮ್‌ಫೇರ್ ಪ್ರಶಸ್ತಿಗಳು:
*ಅತ್ಯುತ್ತಮ ನಟಿಗಾಗಿ  ಶಬಾನಾ ಅಜ್ಮಿಯವರಿಗೆ **ಫಿಲ್ಮ್‌ಫೇರ್ ಪ್ರಶಸ್ತಿ**
*ನಾಮನಿರ್ದೇಶಿತ: ಅತ್ಯುತ್ತಮ ಪೋಷಕ ನಟಿಗಾಗಿ ಫಿಲ್ಮ್‌ಫೇರ್ ಪ್ರಶಸ್ತಿ – ರೋಹಿಣಿ ಹಟ್ಟಂಗಡಿ

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:1984 films
ವರ್ಗ:Indian drama films
ವರ್ಗ:1980s Hindi-language films
ವರ್ಗ:1980s Indian films
ವರ್ಗ:Films about women in India
ವರ್ಗ:Films scored by Bappi Lahiri
ವರ್ಗ:1984 directorial debut films
ವರ್ಗ:1984 drama films
ವರ್ಗ:Hindi-language drama films
ವರ್ಗ:ಹಿಂದಿ ಚಲನಚಿತ್ರ
ಆದಮಿಂಡೆ ವಾರಿಯೆಲ್ಲು

**ಆದಮಿಂತೆ ವಾರಿಯೆಲ್ಲು** ಇದು ೧೯೮೪ ರ ಭಾರತೀಯ ಮಲಯಾಳಂ ಭಾಷೆಯ ಚಲನಚಿತ್ರವಾಗಿದ್ದು, ಕೆ.ಜಿ.ಜಾರ್ಜ್‌ರವರು ನಿರ್ದೇಶಿಸಿದ್ದಾರೆ. ಈ ಚಿತ್ರದಲ್ಲಿ ಮಮ್ಮುಟ್ಟಿ, ಶ್ರೀವಿದ್ಯಾ, ಸುಹಾಸಿನಿ ಮತ್ತು ಸೂರ್ಯ ನಟಿಸಿದ್ದಾರೆ. ಈ ಚಿತ್ರವು ಮಹಿಳೆಯರ ಸಮಸ್ಯೆಗಳನ್ನು ತಿಳಿಸುವುದಲ್ಲದೆ, ಮಲಯಾಳಂ ಚಲನಚಿತ್ರೋದ್ಯಮದ ಅತ್ಯುತ್ತಮ ಚಿತ್ರಗಳಲ್ಲಿ ಒಂದೆಂದು ಪರಿಗಣಿಸಲಾಗಿದೆ.

## ಕಥಾವಸ್ತು
ವಸಂತಿಯವರು ಹಗಲಿನ ಕೆಲಸದ ಜೊತೆಗೆ ತಮ್ಮ ಕುಟುಂಬದ ಮೂರು ತಲೆಮಾರುಗಳಿಗೆ ತಾಯಿಯಾಗಬೇಕು. ಹುಚ್ಚುತನ ಮತ್ತು ಮಾನಸಿಕ ಆಶ್ರಯದಿಂದ ತಪ್ಪಿಸಿಕೊಳ್ಳುವ ಮೂಲಕ ಅವರು ವಿಮೋಚನೆಯನ್ನು ಕಂಡುಕೊಳ್ಳುತ್ತಾರೆ. ಆಲಿಸ್ ಎಂಬ ಒಬ್ಬ ನಿರ್ದಯ ಉದ್ಯಮಿಯನ್ನು ಮದುವೆಯಾಗಿದ್ದಾರೆ ಮತ್ತು ವ್ಯವಹಾರಗಳಲ್ಲಿ ಸಾಂತ್ವನವನ್ನು ಬಯಸುತ್ತಾರೆ. ವಿಚ್ಛೇದನವನ್ನು ನಿರಾಕರಿಸಿದಾಗ, ಅವರು ಆತ್ಮಹತ್ಯೆ ಮಾಡಿಕೊಳ್ಳುತ್ತಾರೆ. ಮಧ್ಯಮ ವರ್ಗದ ಮಹಿಳೆಯರಿಬ್ಬರೂ ಸ್ವಯಂ ವಿನಾಶವನ್ನು ತಮ್ಮ ವಿಮೋಚನೆಯ ಮಾರ್ಗವಾಗಿ ಆರಿಸಿಕೊಂಡಾಗ, ಮೂರನೆಯವಳಾದ ಅಮ್ಮಿಣಿ ಎಂಬ ಕ್ರೂರವಾಗಿ ಶೋಷಣೆಗೆ ಒಳಗಾದ ಮನೆಕೆಲಸದಾಕೆಯು, ಮಹಿಳೆಯರ ಮನೆಯಲ್ಲಿ ಕೊನೆಗೊಳ್ಳುತ್ತಾಳೆ. ಆದಾಗ್ಯೂ, ಅವರು ಮನೆಯ ಎಲ್ಲಾ ಕೈದಿಗಳಿಗೆ ಮನೆಯ ಉಸಿರುಗಟ್ಟಿಸುವ ವಾತಾವರಣದಿಂದ ಸ್ವಾತಂತ್ರ್ಯವನ್ನು ಪಡೆಯಲು ಸಹಾಯ ಮಾಡುತ್ತಾರೆ.

## ಪಾತ್ರವರ್ಗ
* ಆಲಿಸ್ ಪಾತ್ರದಲ್ಲಿ ಶ್ರೀವಿದ್ಯಾ
* ಅಮ್ಮಿಣಿ ಪಾತ್ರದಲ್ಲಿ ಸೂರ್ಯ
* ವಸಂತಿಯಾಗಿ ಸುಹಾಸಿನಿ
* ಜೋಸ್ ಪಾತ್ರದಲ್ಲಿ ಮಮ್ಮುಟ್ಟಿ
* ಗೋಪಿ ಪಾತ್ರದಲ್ಲಿ ವೇಣು ನಾಗವಲ್ಲಿ
* ಮಮಚನ್ ಪಾತ್ರದಲ್ಲಿ ಭರತ್ ಗೋಪಿ
* ಪುರುಷೋತ್ತಮನ್ ನಾಯರ್ ಪಾತ್ರದಲ್ಲಿ ತಿಲಕನ್
* ಚಕ್ಕುನ್ನಿ ಪಾತ್ರದಲ್ಲಿ ಮೋಹನ್ ಜೋಸ್
* ರುಗ್ಮಿನಿ
* ಕೆ.ರಾಮಚಂದ್ರಬಾಬು
* ಹಸನ್ ಕೋಯಾ ಪಾತ್ರದಲ್ಲಿ ಲತೀಫ್
* ಸಾರಮ್ಮನಾಗಿ ಗ್ಲಾಡಿಸ್
* ಕೆಪಿಎಸಿ ಸನ್ನಿ - ಈಪ್ಪಚನ್
* ಪೊನ್ನಮ್ಮನಾಗಿ ಲಲಿತಶ್ರೀ
* ಆರ್.ಕೆ. ನಾಯರ್
* ಗೌರಿ ಪಾತ್ರದಲ್ಲಿ ರಾಜಂ ಕೆ ನಾಯರ್
* ವರ್ಗೀಸ್ ಪಾತ್ರದಲ್ಲಿ ಟಿ.ಎಂ.ಅಬ್ರಹಾಂ
* ಮಹೇಶ್ ಕುಮಾರ್ ಪಾತ್ರದಲ್ಲಿ ಸಾಬು ಉಮ್ಮನ್

## ಧ್ವನಿಪಥ
ಎಂ.ಬಿ.ಶ್ರೀನಿವಾಸನ್‌ರವರು ಸಂಗೀತ ಸಂಯೋಜಿಸಿದ್ದು, ಒ.ಎನ್.ವಿ.ಕುರುಪ್‌ರವರು ಸಾಹಿತ್ಯ ಬರೆದಿದ್ದಾರೆ.

## ಉಲ್ಲೇಖಗಳು
## ಬಾಹ್ಯ ಕೊಂಡಿ
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಮಹಿಳೆ
ವರ್ಗ:ಚಲನಚಿತ್ರ
ವರ್ಗ:Articles with short description
ಶಶಿ ಪಂಜ

**ಶಶಿ ಪಂಜ** ಇವರು ವೈದ್ಯೆ ಮತ್ತು ರಾಜಕಾರಣಿಯಾಗಿದ್ದು, ಪ್ರಸ್ತುತ ಪಶ್ಚಿಮ ಬಂಗಾಳ ಸರ್ಕಾರದ ಕೈಗಾರಿಕೆಗಳು, ವಾಣಿಜ್ಯ, ಉದ್ಯಮಗಳು ಹಾಗೂ ಮಹಿಳಾ ಮತ್ತು ಮಕ್ಕಳ ಅಭಿವೃದ್ಧಿ ಮತ್ತು ಸಮಾಜ ಕಲ್ಯಾಣ ಇಲಾಖೆಯ ಕ್ಯಾಬಿನೆಟ್ ಸಚಿವರಾಗಿ ಸೇವೆ ಸಲ್ಲಿಸುತ್ತಿದ್ದಾರೆ.

## ಆರಂಭಿಕ ಜೀವನ
ಶಶಿ ಪಂಜರವರು ಆಂಧ್ರಪ್ರದೇಶದ ತೆನಾಲಿ ಮೂಲದ ತೆಲುಗು ಕುಟುಂಬದಲ್ಲಿ ಜನಿಸಿದರು. ಅವರ ತಂದೆ ಪಿಳ್ಳಲಮರಿ ಟಿ ಕೃಷ್ಣಯ್ಯ ಹಿಂದೂಸ್ತಾನ್ ಮೋಟಾರ್ಸ್ಛ್‌ನಲ್ಲಿ ಮುಖ್ಯ ಕೈಗಾರಿಕಾ ಎಂಜಿನಿಯರ್ ಆಗಿದ್ದರು ಮತ್ತು ಹಿಂದ್‌ಮೋಟರ್ ಪಟ್ಟಣದಲ್ಲಿ ನೆಲೆಸಿದ್ದರು. ಅವರು ಕೋಲ್ಕತ್ತಾದ ಆರ್.ಜಿ.ಕಾರ್ ವೈದ್ಯಕೀಯ ಕಾಲೇಜು ಮತ್ತು ಆಸ್ಪತ್ರೆಯಿಂದ ಅಲ್ಟ್ರಾಸೌಂಡ್ ಮತ್ತು ಬಂಜೆತನ ಅಭ್ಯಾಸದಲ್ಲಿ ಪರಿಣತಿಯೊಂದಿಗೆ ಎಂಬಿಬಿಎಸ್ ಮಾಡಿದರು. ಅವರು ಹಿರಿಯ ರಾಜಕಾರಣಿಯಾದ ಅಜಿತ್ ಕುಮಾರ್ ಪಂಜ ಅವರ ಪುತ್ರ ಪ್ರಸೂನ್ ಕುಮಾರ್ ಪಂಜ ಅವರನ್ನು ವಿವಾಹವಾದರು.

## ರಾಜಕೀಯ ಜೀವನ
ಪಂಜರವರು ೨೦೧೦ ರಲ್ಲಿ, ಕೋಲ್ಕತಾ ಮುನ್ಸಿಪಲ್ ಕಾರ್ಪೊರೇಶನ್‌ನ ಕೌನ್ಸಿಲರ್ ಆಗಿ ಆಯ್ಕೆಯಾದರು ಮತ್ತು ಶಿಕ್ಷಣದ ಉಸ್ತುವಾರಿ ಮೇಯರ್ ಕೌನ್ಸಿಲ್‌ನ ಸದಸ್ಯರಾಗಿ ನೇಮಕಗೊಂಡರು.

ಅವರು ೨೦೧೧ ರಲ್ಲಿ, ಶ್ಯಾಮ್ಪುಕುರ್ (ವಿಧಾನಸಭಾ ಕ್ಷೇತ್ರ)ನಿಂದ ಪಶ್ಚಿಮ ಬಂಗಾಳ ರಾಜ್ಯ ವಿಧಾನಸಭೆಗೆ ಆಯ್ಕೆಯಾದರು. ೨೦೧೬ ಮತ್ತು ೨೦೨೧ ರಲ್ಲಿ ಅದೇ ಕ್ಷೇತ್ರದಿಂದ ಮರು ಆಯ್ಕೆಯಾದರು.

ಡಿಸೆಂಬರ್ ೨೦೧೩ ರಲ್ಲಿ, ಅವರನ್ನು ಪಶ್ಚಿಮ ಬಂಗಾಳದ ಮಂತ್ರಿಮಂಡಲಕ್ಕೆ ರಾಜ್ಯ ಸಚಿವರಾಗಿ ಸೇರಿಸಿಕೊಳ್ಳಲಾಯಿತು ಮತ್ತು ಮಹಿಳಾ ಮತ್ತು ಮಕ್ಕಳ ಕಲ್ಯಾಣ ಸಚಿವಾಲಯದ ಸ್ವತಂತ್ರ ಉಸ್ತುವಾರಿಯನ್ನು ನೀಡಲಾಯಿತು. ಮೇ ೨೦೧೪ ರಲ್ಲಿ, ಅವರಿಗೆ ಸಮಾಜ ಕಲ್ಯಾಣ ಇಲಾಖೆಯ ಹೆಚ್ಚುವರಿ ಜವಾಬ್ದಾರಿಯನ್ನು ನೀಡಲಾಯಿತು.

೨೦೨೧ ರಲ್ಲಿ, ಅವರು ಮಹಿಳಾ ಮತ್ತು ಮಕ್ಕಳ ಅಭಿವೃದ್ಧಿ ಮತ್ತು ಸಮಾಜ ಕಲ್ಯಾಣ ಇಲಾಖೆಯೊಂದಿಗೆ ಮಮತಾ ಬ್ಯಾನರ್ಜಿ ಅವರ ನಾಯಕತ್ವದಲ್ಲಿ ಪಶ್ಚಿಮ ಬಂಗಾಳ ರಾಜ್ಯದ ೨೧ ನೇ ಮಂತ್ರಿಮಂಡಲದ ಭಾಗವಾಗಿ ಕ್ಯಾಬಿನೆಟ್ ಸಚಿವರಾಗಿ ಪ್ರಮಾಣ ವಚನವನ್ನು ಸ್ವೀಕರಿಸಿದರು.

## ಉಲ್ಲೇಖಗಳು
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ರಾಜಕಾರಣಿಗಳು
ವರ್ಗ:ಜೀವಂತ ವ್ಯಕ್ತಿಗಳು
ಬಿಹಾರ ದಲಿತ ಅಭಿವೃದ್ಧಿ ಸಂಸ್ಥೆ

**ಬಿಹಾರ ದಲಿತ ಅಭಿವೃದ್ಧಿ ಸಂಸ್ಥೆ** (*ಬಿಹಾರ್ ದಲಿತ ವಿಕಾಸ್ ಸಮಿತಿ*) ಯನ್ನು ೧೯೮೨ ರಲ್ಲಿ, ಜೋಸ್ ಕನನೈಕಿಲ್ ಅವರು ದಲಿತ ಪುರುಷರು ಮತ್ತು ಮಹಿಳೆಯರ ಗ್ರಾಮ ಮಟ್ಟದ ಸಜ್ಜುಗೊಳಿಸುವಿಕೆ, ಒಗ್ಗಟ್ಟು ನಿರ್ಮಾಣ, ದಲಿತರ ಶೈಕ್ಷಣಿಕ ಮತ್ತು ಆರ್ಥಿಕ ಸಬಲೀಕರಣ ಮತ್ತು ಜಾತಿ ತಾರತಮ್ಯದ ನಿರ್ಮೂಲನೆಗಾಗಿ 
ಬಿಹಾರದಲ್ಲಿ ಸ್ಥಾಪಿಸಿದರು.

ಇದು ೧೦೦,೦೦೦ ಕುಟುಂಬಗಳನ್ನು ಒಳಗೊಂಡ ೫೦೦ ಹಳ್ಳಿಗಳ ಸಂಘವಾಗಿ ಬೆಳೆದಿದೆ. ೧೪ ಸಂಯೋಜಿತ ಕೇಂದ್ರಗಳು ಮತ್ತು ಬರ್ಹ್‌ನಲ್ಲಿ ಕೇಂದ್ರ ಕಚೇರಿಯನ್ನು ಹೊಂದಿದೆ. ಸುಶಿಕ್ಷಿತ, ನ್ಯಾಯವನ್ನು ಬಯಸುವ ದಲಿತ ಸಮಾಜವನ್ನು ಸ್ಥಾಪಿಸುವುದು ಇದರ ಗುರಿಯಾಗಿದೆ. ಕನನೈಕಿಲ್‌ರವರು ಭಾರತೀಯ ದಲಿತ ಸಾಹಿತ್ಯ ಅಕಾಡೆಮಿಯ ರಾಷ್ಟ್ರೀಯ ಪ್ರಶಸ್ತಿ ಸೇರಿದಂತೆ ಅನೇಕ ಪ್ರಶಸ್ತಿಗಳನ್ನು ಪಡೆದರು.

## ಇತಿಹಾಸ
ಜೋಸ್ ಕನನೈಕಲ್‌ರವರು ಬಿಹಾರ ರಾಜ್ಯದ ಜನರ ನಡುವೆ ಕೆಲಸ ಮಾಡಲು ಪ್ರಾರಂಭಿಸಿದರು ಮತ್ತು ಹರಿಜನ ಉಥಾನ್ ಸಮಿತಿ (ಹರಿಜನ ಉನ್ನತೀಕರಣ ಸಂಘ) ಅನ್ನು ಸ್ಥಾಪಿಸಿದರು. ಆದರೆ, ನಂತರ ಅವರು ಮೇಲ್ವರ್ಗದ ಶೂದ್ರರಿಗಾಗಿ ಕೆಲಸ ಮಾಡುವ ಬಡ ಜನರ ಮೇಲೆ ಕೇಂದ್ರೀಕರಿಸಲು ಅದರ ಹೆಸರನ್ನು "ಬಿಹಾರ ದಲಿತ ವಿಕಾಸ್ ಸಮಿತಿ" ಎಂದು ಬದಲಾಯಿಸಿದರು.

## ಇದನ್ನೂ ನೋಡಿ
* ಜೆಸ್ಯೂಟ್ ಸೈಟ್‌ಗಳ ಪಟ್ಟಿ

## ಉಲ್ಲೇಖಗಳು
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಅಭಿವೃದ್ಧಿ
ವರ್ಗ:ಬಿಹಾರ
ವರ್ಗ:Articles with short description
ಕತಿವನೂರು ವೀರನ್

thumb|ಕತಿವನೂರ್ ವೀರನ್, ಕೋರಮ್, ಪಯ್ಯನ್ನೂರ್
**ಕತಿವನೂರು ವೀರನ್** ( **ಮಂದಪ್ಪನ್ ಚೇಕವರ್** ಎಂದೂ ಕರೆಯುತ್ತಾರೆ  ) ಭಾರತದ ಕೇರಳದ ಉತ್ತರ ಮಲಬಾರ್ ಪ್ರದೇಶದಲ್ಲಿ ಪೂಜಿಸಲ್ಪಡುವ ದೇವರು. ಮಲಯಾಳಂನಲ್ಲಿ 'ವೀರನ್'  ಎಂದರೆ ವೀರ/ನಾಯಕ ಎಂದರ್ಥ. ದಂತಕಥೆಯ ಪ್ರಕಾರ,  ತಿಯ್ಯ ಜನಾಂಗಕ್ಕೆ ಸೇರಿದ ಯೋಧ ಮಂದಪ್ಪನ್ ಚೇಕವರ್‌ನನ್ನೇ ಕತಿವನೂರ್ ವೀರನ್ ಎಂದು ಕರೆಯಲಾಗುತ್ತದೆ . ಮಂದಪ್ಪನ್‌ನ ಜೀವನ ಮತ್ತು ಅವನು ದೇವರಾಗಿ ರೂಪಾಂತರಗೊಂಡ ರೀತಿ ಕೊಳತುನಾಡು ಪ್ರದೇಶದ ಜಾನಪದದಲ್ಲಿ ಇನ್ನೂ ಸಕ್ರಿಯವಾಗಿದ್ದು, ಇಂದಿನ ಕಣ್ಣೂರು ಮತ್ತು ಕಾಸರಗೋಡು ಜಿಲ್ಲೆಗಳಲ್ಲಿರುವ ವಿವಿಧ ದೇವಾಲಯಗಳಲ್ಲಿ ತೆಯ್ಯಂ ಆಗಿ ಆಚರಿಸಲಾಗುತ್ತದೆ. ಕತಿವನೂರು ವೀರನ್ ತೆಯ್ಯಂ ಉತ್ತರ ಮಲಬಾರ್‌ನ ಅತ್ಯಂತ ಜನಪ್ರಿಯ ತೆಯ್ಯಂಗಳಲ್ಲಿ ಒಂದಾಗಿದೆ. ಉತ್ತರ ಮಲಬಾರ್ ಪ್ರದೇಶದ ಮಹಿಳೆಯರು ಆರೋಗ್ಯವಂತ ಗಂಡನನ್ನು ಪಡೆಯಲು ಕತಿವನೂರು ವೀರನ್‌ನನ್ನು ಪೂಜಿಸುತ್ತಾರೆ.

## ದಂತಕಥೆ 
**ಮಂದಪ್ಪನ್ ಚೇಕವರ್**   ನಂತರದ ದಿನಗಳಲ್ಲಿ ಕತಿವನೂರು ವೀರನ್ ಎಂಬ ದೇವರಾದನು. ಕತಿವನೂರು ವೀರನ್, ತಿಯ್ಯ ಜನಾಂಗದ, ಮಂಗಾಡ್ ಮೆಥಲಿಯಿಲ್ಲಂ ಮನೆಯ     ಜಮೀನುದಾರರಾದ ಕುಮಾರಪ್ಪನ್ ಮತ್ತು ಪರಕಯಿಲ್ಲಂ ಮನೆಯ ಚಾಕಿ ಅಮ್ಮನವರಿಗೆ ಜನಿಸಿದನು. ಕಣ್ಣೂರು ಜಿಲ್ಲೆಯ (ಇಂದಿನ ಮಾಂಗಾಡ್) ನಿವಾಸಿಯಾಗಿದ್ದ ಮಂದಪ್ಪನ್, ಚುಜಲಿ ದೇವತೆಯ ಆಶೀರ್ವಾದದಿಂದ ಜನಿಸಿದನೆಂದು ಹೇಳಲಾಗುತ್ತದೆ. ಕೆಲಸಕ್ಕೆ ಹೋಗುವ ಬದಲು, ಅವನು ತನ್ನ ಸ್ನೇಹಿತರೊಂದಿಗೆ ಕಾಡಿನಲ್ಲಿ ಜಿಂಕೆಗಳನ್ನು ಬೇಟೆಯಾಡುತ್ತಿದ್ದನು. ಕುಮಾರಪ್ಪನ್‌ ಕೆಲಸ ಮಾಡದ ಮಗನಿಗೆ ಅನ್ನ ಮತ್ತು ಹಾಲು ನೀಡುವುದನ್ನು  ನಿಷೇಧಿಸಿದನು. ಆದರೆ ತಾಯಿ ಚಾಕಿ ತನ್ನ ಮಗನ ಮೇಲಿನ ಪ್ರೀತಿಯಿಂದ ರಹಸ್ಯವಾಗಿ ಅವನಿಗೆ ಅನ್ನ ನೀಡುತ್ತಿದ್ದಳು. ಇದನ್ನು ನೋಡಿ ಕುಮಾರಪ್ಪನ್‌ನಿಗೆ ಕೋಪ ಬಂದು ತನ್ನ ಮಗ ಮಂದಪ್ಪನ್‌ನ ಬಿಲ್ಲನ್ನು ಮುರಿಯುತ್ತಾನೆ. ಕುಡಿತದ ಅಮಲಿನಿಂದ ಎಚ್ಚರವಾದ ನಂತರ, ಮಂದಪ್ಪನ್ ಒಬ್ಬಂಟಿಯಾಗಿ ಅಲೆದಾಡಿ ಕೊನೆಗೆ ಕತಿವನೂರಿನಲ್ಲಿರುವ ತನ್ನ ಚಿಕ್ಕಪ್ಪನ ಮನೆಯನ್ನು ತಲುಪಿದನು. ಅವನು ಅಲ್ಲಿ ವಾಸಿಸಲು ಪ್ರಾರಂಭಿಸುತ್ತಾನೆ, ಮತ್ತು ಕಾಲಾನಂತರದಲ್ಲಿ, ಅವನ ಚಿಕ್ಕಪ್ಪನ ಆಸ್ತಿಯಲ್ಲಿ ಅರ್ಧದಷ್ಟು ಅವನಿಗೆ ಸಿಗುತ್ತದೆ. ಕೊಡಗಿನಿಂದ ತನ್ನ ಹಳ್ಳಿಯ ಮೇಲೆ ದಾಳಿ ಮಾಡಲು ಸೈನ್ಯ ಬರುತ್ತಿದೆ ಎಂದು ಕೇಳಿದ ಮಂದಪ್ಪನ್, ಶಸ್ತ್ರಾಸ್ತ್ರ ಹಿಡಿದು ದೇವತೆಗಳಿಗೆ ನಮಸ್ಕರಿಸಿ ಯುದ್ಧಕ್ಕೆ ಹೋದನು. ಕೊಡಗಿನ ಸೈನಿಕರೊಂದಿಗೆ ಭೀಕರ ಯುದ್ಧ ನಡೆಯಿತು.

ಮಂದಪ್ಪನ್ ಯುದ್ಧದಲ್ಲಿ ಗೆದ್ದನು, ಆದರೆ ಮನೆಗೆ ಹಿಂದಿರುಗುವಾಗ ಯುದ್ಧದ ಸಮಯದಲ್ಲಿ ತನ್ನ ಪೀಠದ ಉಂಗುರ ಮತ್ತು ಕಿರುಬೆರಳನ್ನು ಕಳೆದುಕೊಂಡಿದ್ದೇನೆ ಎಂದು ಅವನಿಗೆ ಅರಿವಾಗುತ್ತದೆ. ಸಂದರ್ಶಕರು ತೆಯ್ಯಂಗೆ ಯಾವುದೇ ಪ್ರಶ್ನೆಗಳನ್ನು ಕೇಳಬಹುದು ಮತ್ತು ತೆಯ್ಯಂ ಸರಿಯಾದ ಉತ್ತರವನ್ನು ನೀಡಬೇಕು. ಈ ಪುಸ್ತಕವು ಕಣ್ಣೂರು ವಿಶ್ವವಿದ್ಯಾಲಯ, ಕಾಲಡಿ ಸಂಸ್ಕೃತ ವಿಶ್ವವಿದ್ಯಾಲಯ ಮತ್ತು ಕೊಡೈಕೆನಾಲ್‌ನ ಮದರ್ ತೆರೇಸಾ ಮಹಿಳಾ ವಿಶ್ವವಿದ್ಯಾಲಯಗಳಲ್ಲಿ ಪಠ್ಯಪುಸ್ತಕವಾಗಿದೆ.

ಪಿಆರ್‌ಡಿ ಪ್ರಾದೇಶಿಕ ಉಪ ನಿರ್ದೇಶಕ ಇ.ವಿ. ಸುಗತನ್ ಬರೆದ ಮತ್ತು ಕೇರಳ ಬಾಲಸಾಹಿತ್ಯ ಸಂಸ್ಥೆ ಪ್ರಕಟಿಸಿದ ಮಕ್ಕಳ ಸಾಹಿತ್ಯ ಪುಸ್ತಕ *ಕತಿವನೂರ್ ವೀರನ್ ಅನ್ನು* ಅಕ್ಟೋಬರ್ ೧೭, ೨೦೨೧ ರಂದು ಬಿಡುಗಡೆ ಮಾಡಲಾಯಿತು.

ಗಲ್ಫ್ ಮಲಯಾಳಿಗಳ ಬಳಗದಿಂದ ಆರಂಭವಾದ ಶ್ರೀ ಮೂಕಾಂಬಿಕಾ ಕಮ್ಯುನಿಕೇಷನ್ಸ್ ಬ್ಯಾನರ್ ಅಡಿಯಲ್ಲಿ *ಕತಿವನೂರ್ ವೀರನ್* ಎಂಬ ಶೀರ್ಷಿಕೆಯ ಚಿತ್ರ ತಯಾರಾಗುತ್ತಿದೆ. ಗಿರೀಶ್ ಕುನ್ನುಮ್ಮಲ್ ನಿರ್ದೇಶನದ ಈ ಚಿತ್ರಕ್ಕೆ ೫೦ ಮಿಲಿಯನ್ ರೂಪಾಯಿಗಳಿಗೂ ಹೆಚ್ಚು ವೆಚ್ಚವಾಗಲಿದೆ ಎಂದು ನಿರೀಕ್ಷಿಸಲಾಗಿದೆ. ಇದಕ್ಕೆ ರಾಜಮೋಹನ್ ನೀಲೇಶ್ವರಂ ಮತ್ತು ಟಿ ಪವಿತ್ರನ್ ಚಿತ್ರಕಥೆ ಬರೆಯುತ್ತಿದ್ದಾರೆ.

*

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:CS1 Malayalam-language sources (ml)
ವರ್ಗ:ಜಾನಪದ
ವರ್ಗ:ಕೇರಳದ ಸಂಸ್ಕೃತಿ
ವರ್ಗ:ಆಚರಣೆ
ವರ್ಗ:ಹಿಂದೂ ಆಚರಣೆಗಳು
ವರ್ಗ:ದೇವತೆಗಳು
ವಿದ್ಯಾ ಕೋಳ್ಯೂರು

ವಿದ್ಯಾ ಕೋಳ್ಯೂರು ಅವರು ಯಕ್ಷಗಾನ ಕ್ಷೇತ್ರದಲ್ಲಿನ ಪ್ರಮುಖ ಹೆಸರು. ಅವರು ಯಕ್ಷಗಾನ ಕಲಾವಿದೆ, ಸಂಘಟಕಿ ಮತ್ತು ಪ್ರಸಾರಕಿ. ಗಂಡುಕಲೆ ಎಂದೇ ಪರಿಗಣಿಸಲ್ಪಟ್ಟ ಯಕ್ಷಗಾನ ಕ್ಷೇತ್ರದಲ್ಲಿ ತಮ್ಮದೇ ಛಾಪು ಮೂಡಿಸಿದ ಸಾಧಕಿ. ಯಕ್ಷಗಾನ ಕಲಿತು ಸಪ್ತಸಾಗರದಾಚೆ ಕೊಂಡು ಹೋದ ಕೀರ್ತಿಗೆ ಭಾಜನರಾದವರು ಶ್ರೀಮತಿ ವಿದ್ಯಾ ಕೋಳ್ಯೂರು. ಖ್ಯಾತ ವಯಲಿನ್ ವಾದಕ ಎಚ್.ಎನ್.ಭಾಸ್ಕರ್ ಅವರನ್ನು ವಿವಾಹವಾಗಿದ್ದಾರೆ.

## ಜನನ ಮತ್ತು ಬಾಲ್ಯ
ವಿದ್ಯಾ ಕೋಳ್ಯೂರು ಅವರು ತೆಂಕುತಿಟ್ಟಿನ ಖ್ಯಾತ ಸ್ತ್ರೀವೇಷಧಾರಿ ರಾಮಚಂದ್ರ ರಾವ್ ಮತ್ತು ಯಶೋದಾ ಕೋಳ್ಯೂರು ದಂಪತಿಯ ಪುತ್ರಿ. ಅವರು ಬಾಲ್ಯದಿಂದಲೇ ಯಕ್ಷಗಾನದ ವಾತಾವರಣದಲ್ಲಿ ಬೆಳೆದರು. ತಮ್ಮ ಏಳನೆಯ ವಯಸ್ಸಿನಲ್ಲಿಯೇ ಲವ ಕುಶ ಕಾಳಗದ ಲವನಾಗಿ ರಂಗಸ್ಥಳ ಏರಿದ ಬಾಲೆ ಮತ್ತು ಹಿಂದಿರುಗಿ ನೋಡಲೇ ಇಲ್ಲ. ಪುಂಡು ವೇಷದಲ್ಲಿ ಅಬ್ಬರಿಸಿದ ಇವರು , ತಂದೆಯ ಪಡಿಹಚ್ಚಿನಂತೆ ಭಾವಾನಾತ್ಮಕವಾದ ಸ್ತ್ರೀವೇಷವನ್ನು ರಂಗದಲ್ಲಿ ಮೆರೆದು ಗೆಲ್ಲಿಸಿದ್ದಾರೆ.

## ಯಕ್ಷ ಮಂಜುಷಾ
ಭೌತಶಾಸ್ತ್ರ ಮತ್ತು ಗಣಿತದಲ್ಲಿ ಸ್ನಾತಕೋತ್ತರ ಪದವಿ ಪಡೆದ ವಿದ್ಯಾ ಕೋಳ್ಯೂರು, ಇಂದು ಪುರುಷ ಕಲಾವಿದರನ್ನು ಒಳಗೊಂಡ ಒಂದು ಯಕ್ಷಗಾನ ತಂಡವನ್ನು ನಡೆಸುತ್ತಿದ್ದಾರೆ ಮತ್ತು ಅವರು ಆ ತಂಡದ ಮುಂದಾಳುತನವನ್ನು ಹೊಂದಿದ್ದಾರೆ.ಹೆಚ್ಚಿನ ಪ್ರಯತ್ನ ಮತ್ತು ತರಬೇತಿಯೊಂದಿಗೆ, ಅವರು ಕರ್ನಾಟಕವನ್ನು ಮೀರಿ ಉತ್ತರ ಮತ್ತು ಪೂರ್ವ ಭಾರತದಲ್ಲಿ ಹಿಂದಿ ಮತ್ತು ಬಂಗಾಳಿ ಮಾತನಾಡುವ ಪ್ರೇಕ್ಷಕರೊಂದಿಗೆ ಪ್ರದರ್ಶನ ನೀಡಲು ತಮ್ಮ ತಂಡವನ್ನು ಪ್ರೇರೇಪಿಸಿದ್ದಾರೆ.  "ಯಕ್ಷಗಾನ ಪ್ರದರ್ಶನದಲ್ಲಿ ಮಹಾಕಾವ್ಯಗಳಂತಹ ವಿಷಯಗಳನ್ನು ಆಯ್ಕೆ ಮಾಡಲಾಗಿದ್ದು, ಇದರಿಂದ ಪ್ರೇಕ್ಷಕರು ಕಥೆಯೊಂದಿಗೆ ಸುಲಭವಾಗಿ ಹೊಂದಿಕೊಳ್ಳಬಹುದು" ಎಂದು ಅವರು ಹೇಳುತ್ತಾರೆ.
ಅವರು 2012 ರಿಂದ **ಭಾರತೀಯ ಸಾಂಸ್ಕೃತಿಕ ಸಂಬಂಧಗಳ ಮಂಡಳಿ**ಯಲ್ಲಿ (ಐಸಿಸಿಆರ್) ಎಂಪನೇಲ್ ಆಗಿರುವ **ಯಕ್ಷ ಮಂಜುಷಾ** ಎಂಬ ತಮ್ಮ ತಂಡವನ್ನು ಭಾರತದಾದ್ಯಂತ 25 ರಾಜ್ಯಗಳಿಗೆ ಮತ್ತು ಯುಎಸ್ಎಯ **ಯುಎಂಬಿಸಿ** ವಿಶ್ವವಿದ್ಯಾಲಯ ಮತ್ತು **ಉತ್ತರ ಕೆರೊಲಿನಾ** ವಿಶ್ವವಿದ್ಯಾಲಯ ಮತ್ತು ಯುಕೆಗೆ ಕರೆದೊಯ್ದರು, ಅಲ್ಲಿ ಅವರು **ಕನ್ನಡ ಯಕ್ಷಗಾನ**ವನ್ನು ಪ್ರದರ್ಶಿಸಿದರು. ಅವರು ಎಲ್ಸಿಡಿ ಪ್ರೊಜೆಕ್ಟರನ್ನು   ಉಪಯೋಗಿಸಿ ಅದರಲ್ಲಿ ದೃಶ್ಯಗಳ ಸಾರಾಂಶವನ್ನು ಇಂಗ್ಲಿಷ್ನಲ್ಲಿ ಪ್ರದರ್ಶಿಸಲ್ಪಟ್ಟರು.  ಯಕ್ಷ ಮಂಜೂಷ ತಂಡವು ವಿವಿಧ ಸಂಸ್ಥೆಗಳ ವಿದ್ಯಾರ್ಥಿಗಳಿಗೆ ಯಕ್ಷಗಾನ ತರಗತಿಗಳನ್ನು ಸಹ ನಡೆಸಿತು.

## ಯಕ್ಷಗಾನದಲ್ಲಿ ಬದಲಾವಣೆ
ಕಳೆದ 50 ವರ್ಷಗಳಲ್ಲಿ ಕಲೆಯಲ್ಲಿ ಗಮನಾರ್ಹ ಬದಲಾವಣೆಗಳಾಗಿವೆ ಎಂದು ವಿದ್ಯಾ ಹೇಳುತ್ತಾರೆ. "ತೆರೆದ ವೇದಿಕೆಯಿಂದ ಸಭಾಂಗಣದವರೆಗೆ, ಸ್ಥಳೀಯದಿಂದ ಜಾಗತಿಕ ಮಟ್ಟಕ್ಕೆ, ವಿವಿಧ ಭಾಷೆಗಳಿಗೆ ಹೊಂದಿಕೊಳ್ಳುವಂತೆಯೂ ಯಕ್ಷಗಾನವು ವಿಕಸನಗೊಂಡಿದೆ. ಇಂದು, ಶಾಲೆಗಳಲ್ಲಿ ಕೂಡ ಯಕ್ಷಗಾನ ಸ್ಪರ್ಧೆಗಳಿವೆ "ಎಂದು ಅವರು ಹೇಳುತ್ತಾರೆ.ಅವರು ಪ್ರೇಕ್ಷಕರು ಮತ್ತು ಕಲಾವಿದರಾಗಿ ಕಲೆಯಲ್ಲಿ ಮಹಿಳೆಯರ ಪಾತ್ರದ ಬಗ್ಗೆ ಮಾತನಾಡುತ್ತಾರೆ. "ಯಕ್ಷಗಾನವನ್ನು ಒಂದು ಕಲಾ ಪ್ರಕಾರವಾಗಿ ಆರಂಭದಲ್ಲಿ ಕಡೆಗಣಿಸಲಾಗಿತ್ತು.ಹೊಟ್ಟೆ ಪಾಡಿಗಾಗಿಯೇ ಪ್ರಾರಂಭವಾದ ಈ ಕಲೆಯನ್ನು ಕೀಳಾಗಿ ನೋಡಲಾಗುತ್ತಿತ್ತು. ಕಲಾ ಪ್ರಕಾರಕ್ಕೆ ಯಾವುದೇ ಸಂಪತ್ತು ಇರಲಿಲ್ಲ, ಅಥವಾ ಉತ್ತಮ ವೇಷಭೂಷಣಗಳೂ ಇರಲಿಲ್ಲ. ಇದಲ್ಲದೆ, ಸಂಜೆಯಿಂದ ಮುಂಜಾನೆಯವರೆಗೆ ಪ್ರದರ್ಶನಗಳನ್ನು ನಡೆಸಲಾಗುತ್ತಿತ್ತು "ಎಂದು ವಿದ್ಯಾ ಹೇಳುತ್ತಾರೆ.
## ಉಲ್ಲೇಖಗಳು
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ಜಯ ಕಿಶೋರಿ

*ಜಯ ಕಿಶೋರಿ* (ಜನನ ಜುಲೈ 13, 1995) ಒಬ್ಬ ಭಾರತೀಯ ಆಧ್ಯಾತ್ಮಿಕ ವಾಗ್ಮಿ, ಗಾಯಕಿ, ಪ್ರೇರಕ ವಾಗ್ಮಿ, ಜೀವನ ತರಬೇತುದಾರ ಮತ್ತು ಸಮಾಜ ಸುಧಾರಕಿ ತಮ್ಮ ಆಧ್ಯಾತ್ಮಿಕ ಪ್ರವಚನಗಳು ಮತ್ತು ಭಾವಪೂರ್ಣ ಭಜನೆಗಳಿಗೆ ಹೆಸರುವಾಸಿಯಾಗಿದ್ದಾರೆ. ಅವರನ್ನು 'ಕಿಶೋರಿ ಜಿ' ಎಂದು ಕರೆಯಲಾಗುತ್ತದೆ ಮತ್ತು 'ಆಧುನಿಕ ಯುಗದ ಮೀರಾ'.

## ವೈಯಕ್ತಿಕ ಜೀವನ 
ಸುಜನ್‌ಗಢ ದಲ್ಲಿ, ಜಯ ಶರ್ಮಾ ಎಂಬ ಗೌಡ್ ಬ್ರಾಹ್ಮಣ ಕುಟುಂಬದಲ್ಲಿ ಜನಿಸಿದರು . ಅವರಿಗೆ ಚೇತನ ಶರ್ಮಾ ಎಂಬ ಸಹೋದರಿ ಇದ್ದಾರೆ. ಆಕೆಯ ಪೋಷಕರು, ಶಿವಶಂಕರ್ ಶರ್ಮಾ ಮತ್ತು ಗೀತಾ ದೇವಿ ಹರಿತ್ಪಾಲ್ , ಆಕೆಯನ್ನು ಆಧ್ಯಾತ್ಮಿಕ ಬೋಧನೆಗಳು ಮತ್ತು ಧಾರ್ಮಿಕ ಪಾಠಗಳೊಂದಿಗೆ ಬೆಳೆಸಿದರು, ಇದು ಆಕೆಯ ಆಧ್ಯಾತ್ಮಿಕದಲ್ಲಿ ಆಳವಾದ ಆಸಕ್ತಿಯನ್ನು ಬೆಳೆಸಿತು. ಅವರು ತಮ್ಮ ಏಳನೇ ವಯಸ್ಸಿನಲ್ಲಿ ತಮ್ಮ ಆಧ್ಯಾತ್ಮಿಕ ಪ್ರಯಾಣವನ್ನು ಪ್ರಾರಂಭಿಸಿದರು .

ಅವರ ಕುಟುಂಬ ಕೋಲ್ಕತ್ತಾ ಗೆ ಸ್ಥಳಾಂತರಗೊಂಡ ನಂತರ, ಅವರು ಶ್ರೀ ಶಿಕ್ಷಾಯತನ್ ಕಾಲೇಜು ಮತ್ತು ಮಹಾದೇವಿ ಬಿರ್ಲಾ ವರ್ಲ್ಡ್ ಅಕಾಡೆಮಿ ಗಳಲ್ಲಿ ಶಾಲಾ ಶಿಕ್ಷಣವನ್ನು ಪೂರ್ಣಗೊಳಿಸಿದರು.

### ಆಧ್ಯಾತ್ಮಿಕ ಪ್ರವಚನಗಳು 
ಕಿಶೋರಿ ಏಳು ದಿನಗಳ 'ಶ್ರೀಮದ್ ಭಾಗವತ ಕಥಾ' ಮತ್ತು ಮೂರು ದಿನಗಳ 'ನಾನಿ ಬಾಯಿ ರೋ ಮೇರೋ' ಆಧ್ಯಾತ್ಮಿಕ ಪ್ರವಚನಗಳಿಗೆ ಹೆಸರುವಾಸಿಯಾಗಿದ್ದಾರೆ.

### ಭಜನೆಗಳು ಮತ್ತು ಸಂಗೀತ 
ಭಕ್ತಿಗೀತೆ ಆಲ್ಬಮ್‌ಗಳು ಮತ್ತು ಭಜನೆಗಳನ್ನು ಬಿಡುಗಡೆ ಮಾಡಿದ್ದಾರೆ . ಅವರ ಸುಮಧುರ ಧ್ವನಿ ಮತ್ತು ಆಧ್ಯಾತ್ಮಿಕ ಪ್ರದರ್ಶನಗಳು ಅವರನ್ನು ಭಕ್ತರಲ್ಲಿ ಜನಪ್ರಿಯಗೊಳಿಸಿವೆ .

ಅವರ ಕೆಲವು ಪ್ರಸಿದ್ಧ ಭಜನೆಗಳು ಇಲ್ಲಿವೆ:

* "ಅಚ್ಯುತಂ ಕೇಶವಂ "

* "ಶ್ಯಾಮ್ ತೇರಿ ಬನ್ಸಿ"

* "ಮೈಯಾ ಮೋರಿ ಮೈಂ ನಹಿಂ ಮಾಖಾನ್ ಖಾಯೋ "

* "ಮೀರಾ ಕೆ ಪ್ರಭು ಗಿರಿಧರ್ ನಗರ"

* " ಪಯೋಜಿ ಮೈನೆ ರಾಮ್ ರತನ್ ಧನ್ ಪಯೋ"

ಅವರ ಭಜನೆಗಳು ವಿವಿಧ ಸಂಗೀತ ಸ್ಟ್ರೀಮಿಂಗ್ ವೇದಿಕೆಗಳಲ್ಲಿ ಮತ್ತು ಯೂಟ್ಯೂಬ್‌ ನಲ್ಲಿ ಲಭ್ಯವಿದೆ, ಅಲ್ಲಿ ಲಕ್ಷಾಂತರ ಕೇಳುಗರು ಅವರ ಭಕ್ತಿ ವಿಷಯವನ್ನು ಅನುಸರಿಸುತ್ತಾರೆ.

## ಪ್ರಶಸ್ತಿಗಳು ಮತ್ತು ಗೌರವಗಳು  
ಆಧ್ಯಾತ್ಮಿಕ ಮತ್ತು ಸಂಗೀತ ಕ್ಷೇತ್ರಕ್ಕೆ ನೀಡಿದ ಕೊಡುಗೆಗಳಿಗಾಗಿ ಜಯ ಕಿಶೋರಿ ಅವರಿಗೆ ಮನ್ನಣೆ ಮತ್ತು ಪ್ರಶಸ್ತಿಗಳು ದೊರೆತಿವೆ. ಪ್ರಾಚೀನ ಬುದ್ಧಿವಂತಿಕೆ ಮತ್ತು ಸಮಕಾಲೀನ ಜೀವನದ ನಡುವಿನ ಅಂತರವನ್ನು ಕಡಿಮೆ ಮಾಡುವ ಅವರ ಸಾಮರ್ಥ್ಯವು ಎಲ್ಲಾ ವರ್ಗದ ಜನರನ್ನು ಮೆಚ್ಚಿದೆ.

* ಆರ್‌ಎಸ್‌ಎಸ್ ಮುಖ್ಯಸ್ಥ ಶ್ರೀ ಮೋಹನ್ ಭಾಗವತ್ ಅವರಿಂದ "ಆದರ್ಶ ಯುವ ಆಧ್ಯಾತ್ಮಿಕ ಗುರು ಪ್ರಶಸ್ತಿ" ಪಡೆದರು .

* ನಾರಾಯಣ ಸೇವಾ ಸಂಸ್ಥಾನ , ಉದಯಪುರ ಅವರಿಂದ "ಸಮಾಜ ರತನ್ ಪ್ರಶಸ್ತಿ" ನೀಡಿ ಗೌರವಿಸಲಾಗಿದೆ .

* ಸಂಸ್ಕಾರ್ ಚಾನೆಲ್, ಮುಂಬೈ ನಿಂದ "2013-14ನೇ ಸಾಲಿನ ವರ್ಷದ ಸಂಸ್ಕಾರ ಕಲಾವಿದ" ಎಂದು ಗುರುತಿಸಲ್ಪಟ್ಟಿದೆ .

* ಮ್ಯಾಗಜೀನ್‌ನಿಂದ 'ಯುವ ಆಧ್ಯಾತ್ಮಿಕ ಐಕಾನ್' ಎಂದು ಆಚರಿಸಲಾಗಿದೆ .

* ರಾಷ್ಟ್ರಕ್ಕೆ ನೀಡಿದ ಅಮೂಲ್ಯ ಕೊಡುಗೆಗಾಗಿ "ಮಹಿಳಾ ಯುಗ ಪ್ರಶಸ್ತಿ" ಪಡೆದರು .

* ಲೋಕಮತ್ ಡಿಜಿಟಲ್ ಇನ್ಫ್ಲುಯೆನ್ಸರ್ ಅವಾರ್ಡ್ಸ್ 2021 ರಲ್ಲಿ "ಅತ್ಯುತ್ತಮ ಆಧ್ಯಾತ್ಮಿಕ ಪ್ರಭಾವಿ" ಎಂದು ಹೆಸರಿಸಲಾಯಿತು. 

* ಜಾಗತಿಕ ಡಿಜಿಟಲ್ ಡಿಟಾಕ್ಸ್ ದಿನದ ಸಂದರ್ಭದಲ್ಲಿ "2021 ರ ಅತ್ಯುತ್ತಮ ಪ್ರೇರಕ ಭಾಷಣಕಾರ" ಎಂಬ ಬಿರುದನ್ನು ನೀಡಲಾಯಿತು .

* ಮಾರ್ಚ್ 8, 2024 ರಂದು, ಅವರಿಗೆ ಪ್ರಧಾನ ಮಂತ್ರಿ ನರೇಂದ್ರ ಮೋದಿ ಅವರಿಂದ ರಾಷ್ಟ್ರೀಯ ಸೃಷ್ಟಿಕರ್ತರ ಪ್ರಶಸ್ತಿ ನೀಡಿ ಗೌರವಿಸಲಾಯಿತು .

## ಇದನ್ನೂ ನೋಡಿ 
* ಭಕ್ತಿ ಚಳುವಳಿ

## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* ಅಧಿಕೃತ ವೆಬ್‌ಸೈಟ್
ಪೆಸ್ಟೊ

thumb

**ಪೆಸ್ಟೊ** ಜಜ್ಜಿದ ಬೆಳ್ಳುಳ್ಳಿ, ಪೈನ್ ನಟ್‍ಗಳು, ಉಪ್ಪು, ಕಾಮಕಸ್ತೂರಿ ಎಲೆಗಳು, ಪಾರ್ಮೆಸನ್ ಅಥವಾ *ಪೆಕೊರಿನೊ ಸಾರ್ಡೊದಂತಹ* ತುರಿದ ಗಿಣ್ಣು ಮತ್ತು ಆಲಿವ್ ಎಣ್ಣೆಯಿಂದ ತಯಾರಿಸಲಾದ ಪೇಸ್ಟ್. ಇದು ಇಟಲಿಯ ನಗರವಾದ ಜಿನೋವಾದಲ್ಲಿ ಹುಟ್ಟಿಕೊಂಡಿತು ಮತ್ತು ಇದನ್ನು ಪಾಸ್ತಾಕ್ಕೆ ಸೇರಿಸಲು ಮತ್ತು ಜಿನೋಯೀಸ್ ಮಿನೆಸ್ಟ್ರೋನ್ ಸೂಪ್‍ಗೆ ಸುವಾಸನೆ ನೀಡಲು ಬಳಸಲಾಗುತ್ತದೆ.

## ಇತಿಹಾಸ 
ಪ್ರಾಚೀನ ಕಾಲದಲ್ಲಿ ಪೆಸ್ಟೊಗೆ ಎರಡು ಪೂರ್ವವರ್ತಿಗಳಿದ್ದವು ಎಂದು ಭಾವಿಸಲಾಗಿದೆ. ಇವು ರೋಮನ್ ಯುಗದಷ್ಟು ಹಿಂದಿನವಾಗಿವೆ. ಪ್ರಾಚೀನ ರೋಮನ್ನರು "*ಮೊರೆಟಮ್* " ಎಂದು ಕರೆಯಲ್ಪಡುವ ಇದೇ ರೀತಿಯ ಪೇಸ್ಟ್ ಅನ್ನು ತಿನ್ನುತ್ತಿದ್ದರು. ಇದನ್ನು ಬೆಳ್ಳುಳ್ಳಿ, ಉಪ್ಪು, ಗಿಣ್ಣು, ಮೂಲಿಕೆಗಳು, ಆಲಿವ್ ಎಣ್ಣೆ ಮತ್ತು ವಿನೆಗರ್ (ಮತ್ತು ಕೆಲವೊಮ್ಮೆ ಪೈನ್ ನಟ್‍ಗಳು) ಒಟ್ಟಿಗೆ ಜಜ್ಜಿ ತಯಾರಿಸಲಾಗುತ್ತಿತ್ತು. ರೋಮನ್ ಪಾಕಪದ್ಧತಿಯಲ್ಲಿ ಈ ಪೇಸ್ಟ್‌ನ ಬಳಕೆಯನ್ನು ಕವಿತೆಗಳ ಪ್ರಾಚೀನ ಸಂಗ್ರಹವಾದ *ಅಪೆಂಡಿಕ್ಸ್ ವರ್ಜಿಲಿಯಾನಾದಲ್ಲಿ* ಉಲ್ಲೇಖಿಸಲಾಗಿದೆ. ಇದರಲ್ಲಿ ಲೇಖಕನು *ಮೊರೆಟಮ್* ತಯಾರಿಕೆಯನ್ನು ವಿವರಿಸಿದ್ದಾನೆ. ಮಧ್ಯಯುಗದಲ್ಲಿ, ಜಿನೋವನ್ ಪಾಕಪದ್ಧತಿಯಲ್ಲಿ *ಆಗ್ಲಿಯಾಟಾ* ಜನಪ್ರಿಯ ಸಾಸ್ ಆಗಿತ್ತು. ಇದು ಬೆಳ್ಳುಳ್ಳಿ ಮತ್ತು ಅಖ್ರೋಟ್‌ಗಳ ಚೂರ್ಣವಾಗಿತ್ತು, ಏಕೆಂದರೆ ಬೆಳ್ಳುಳ್ಳಿಯು ಲಿಗುರಿಯನ್ನರ ಪೋಷಣೆಯಲ್ಲಿ, ವಿಶೇಷವಾಗಿ ಸಮುದ್ರಯಾನಗಾರರಿಗೆ ಪ್ರಧಾನ ಆಹಾರವಾಗಿತ್ತು.

## ಉಲ್ಲೇಖಗಳು 
ವರ್ಗ:ಖಾದ್ಯ, ತಿನಿಸು
ಅರ್ಚಿ (ಹಿಂದೂ ದೇವತೆ)

**ಆರ್ಚಿ** (ಸಂಸ್ಕೃತ: अर्ची, *ಆರ್ಚಿ*, **ಬೆಳಗುವ ಪ್ರೀತಿಪಾತ್ರರು**) ಈಕೆ  ಒಬ್ಬ ರಾಣಿ, ಮತ್ತು ಹಿಂದೂ ಪುರಾಣ ದಲ್ಲಿ ಲಕ್ಷ್ಮಿ ಯ ಭೂಮಂಡಲದಲ್ಲಿನ ಅವತಾರ. *ಭಾಗವತ ಪುರಾಣ* ಪ್ರಕಾರ, ಅರ್ಚಿಯು ತನ್ನ ಪತಿ ರಾಜ ಪೃಥು ಜೊತೆಗೆ ಹಿಂದೂ ರಾಜ**ವೇನ**ನ  ದೇಹದಿಂದ ಹೊರಹೊಮ್ಮುತ್ತಾರೆ ಮತ್ತು ಇವರು ಇಬ್ಬರೂ ಕ್ರಮವಾಗಿ ಲಕ್ಷ್ಮಿ ಮತ್ತು ವಿಷ್ಣುವಿನ ಅವತಾರವಾಗಿದ್ದಾರೆ.  ಪತ್ನಿಯಾಗಿ, ಅವಳು ತನ್ನ ಗಂಡನನ್ನು **ಸನ್ಯಾಸ**ಕ್ಕಾಗಿ ಕಾಡಿಗೆ ಕಳುಹಿಸಿದಳು. ಅವನು ಸತ್ತಾಗ, ಅವಳು ವಿಧಿಪೂರ್ವಕವಾಗಿ ಅವನ ಅಂತ್ಯಕ್ರಿಯೆಯ ಚಿತೆಯ ಮೇಲೆ **ಸತಿ ಸಹಗಮನ** ಮಾಡಿಕೊಳ್ಳುತ್ತಾರೆ :

## ಪುರಾಣ 
ಹಿಂದೂ ರಾಜನಾಗಿದ್ದ  ಧ್ರುವನ ವಂಶಸ್ಥ **ವೇನ** , ಅವನ ಕರ್ಮ, ಧಾರ್ಮಿಕ ಬೋಧನೆಗಳಿಂದ ವಿಚಲಿತನಾಗಿ ಮತ್ತು ರಾಜನಾಗಲು ಅನರ್ಹತೆಯಿಂದಾಗಿ ಋಷಿಗಳಿಂದ ಕೊಲ್ಲಲ್ಪಟ್ಟರು ಎಂದು ಭಾಗವತ ಪುರಾಣ ಹೇಳುತ್ತದೆ. ಮಕ್ಕಳಿಲ್ಲದೆ ಸತ್ತ ಕಾರಣದಿಂದಾಗಿ  ಋಷಿಗಳು ವೇನನ  ಶವವನ್ನು ತೆಗೆದುಕೊಂಡು ವಿಶೇಷ ಆಚರಣೆಯಲ್ಲಿ ಅಂತ್ಯಕ್ರೀಯೆ ಮಾಡುತ್ತಾರೆ. ಆವಾಗ ವೇನನ ದೇಹದಿಂದ ಕುಬ್ಜ ಜೀವಿ  ಹೊರಹೊಮ್ಮುತ್ತದೆ.  ಅವರೇ  ಪೃಥು ಮತ್ತು ಆರ್ಚಿ.  ಅನುಕ್ರಮವಾಗಿ ವಿಷ್ಣುವಿನ (ವಿಶ್ವದ ರಕ್ಷಕ ದೇವತೆ) ಮತ್ತು ಲಕ್ಷ್ಮಿ (ಐಶ್ವರ್ಯ ಮತ್ತು ಸಮೃದ್ಧಿಯ ದೇವತೆ) ಅವತಾರಗಳು ಕಾಣಿಸಿಕೊಳ್ಳುತ್ತವೆ.

ಪೃಥು ಅರ್ಚಿಯನ್ನು ಮದುವೆಯಾಗುವ ಮೂಲಕ, ಅವರು ಈ ಪ್ರಪಂಚದ ರಾಜ ಮತ್ತು ರಾಣಿಯಾರಾಗುತ್ತಾರೆ. ಅವರಿಗೆ **ವಿಜಿತಾಸ್ವಾನ್**, **ಹರ್ಯಕ್ಷ**, **ತುಮ್ರಾಕೇಶ್**, **ವಿರುಗ** ಮತ್ತು **ತಿರನ** ಎಂಬ ಐದು ಗಂಡು ಮಕ್ಕಳು ಜನಿಸಿದರು. ತಮ್ಮ ತಪಸ್ಸನ್ನು ಮುಗಿಸಿದ ನಂತರ, ಪೃಥು ರಾಜ್ಯವನ್ನು ತ್ಯಜಿಸಿ ಕಾಡಿನಲ್ಲಿ ತಪಸ್ಸು ಆರಂಭಿಸಿದರು. ಆರ್ಚಿ ಅವನನ್ನು ನಿಷ್ಠೆಯಿಂದ ಅನುಸರಿಸುತ್ತಾರೆ ಮತ್ತು ಸಾವಿನಲ್ಲೂ ಒಂದಾಗುತ್ತಾರೆ.
## ಇದನ್ನೂ ನೋಡಿ 
*ಪೃಥು
*ಲಕ್ಷ್ಮಿ

## ಉಲ್ಲೇಖಗಳು 
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಹಿಂದೂ ದೇವತೆಗಳು
ವರ್ಗ:ಲಕ್ಷ್ಮಿಯ ಅವತಾರಗಳು
ವರ್ಗ:ಹಿಂದೂ ಪೌರಾಣಿಕ ರಾಣಿಯರು
ವರ್ಗ:ಭಾಗವತ ಪುರಾಣದ ಪಾತ್ರಗಳು
ಗೆಜೆಟ್ಟು

ಪ್ರಚಲಿತ ಸಂಗತಿಗಳ ಗೋಷ್ವಾರೆಯನ್ನೊಳಗೊಂಡ ಸುದ್ದಿ ಹಾಳೆಗಳನ್ನು ಅಥವಾ ವೃತ್ತಪತ್ರಿಕೆಗಳನ್ನು **ಗೆಜೆ಼ಟ್** ಎಂದು ಕರೆಯುತ್ತಿದ್ದರು. ಇವು ಆಧುನಿಕ ವೃತ್ತಪತ್ರಿಕೆಗಳ ಪೂರ್ವಜ ರೂಪಗಳೆನ್ನಬಹುದು.

## ಶಬ್ದ ವ್ಯುತ್ಪತ್ತಿ 
ಈ ಶಬ್ದಕ್ಕೆ ಮೂಲ ಗಾಝಾ (ವೃತ್ತ ಭಂಡಾರ) ಎಂಬ ಗ್ರೀಕ್ ಪದ. ಇಂಗ್ಲೀಷಿಗೆ ಗಜೆ಼ಟ್ ಎಂಬ ಶಬ್ದ ಫ್ರೆಂಚ್‍ನಿಂದ ಬಂತು; ಅದಕ್ಕೆ ಇಟಾಲಿಯನ್ ಭಾಷೆಯ ಗಜೆ಼ಟಾ ಮೂಲ. ಫ್ರೆಂಚ್ ಭಾಷೆಯಲ್ಲಿ ಗಜೆ಼ಟಾ ಎಂಬ ಹೆಸರನ್ನೇ ಈಗಲೂ ಬಳಸಲಾಗುತ್ತಿದೆ. ವೆನಿಸ್‌ನಲ್ಲಿ ಗೆಜೆ಼ಟಾ ಒಂದು ಚಿಕ್ಕ ನಾಣ್ಯದ ಹೆಸರಾಗಿತ್ತು. 1566ರಲ್ಲಿ ವೆನಿಸ್ ಸರ್ಕಾರ ಪ್ರಕಟಿಸಿ, ಈ ಮೊತ್ತಕ್ಕೆ ಮಾರುತ್ತಿದ್ದ ಸೂಚೀಪತ್ರಕ್ಕೆ ಇದೇ ಹೆಸರು ಬಂತು.

## ಇತಿಹಾಸ 
16ನೆಯ ಶತಮಾನದ ನಡುಗಾಲದಲ್ಲಿ ವೆನಿಸಿನಲ್ಲಿ ಪ್ರಕಟವಾಗಲಾರಂಭಿಸಿದ ಲೋಕಾಭಿರಾಮದ ಸುದ್ದಿ ಹಾಳೆಗಳಿಗೆ ಈ ಹೆಸರಿತ್ತು. ಇದೇ ಬಗೆಯ ಪತ್ರಗಳು ಫ್ರಾನ್ಸ್, ಇಂಗ್ಲೆಂಡುಗಳಲ್ಲೂ ತಲೆದೋರಿದುವು.ಒಂದನೆಯ ಎಲಿಜ಼ಬೆತಳ ಸಿಂಹಾಸನಾರೋಹಣವಾದ ಮೇಲೆ ಇಂಥ ಸುದ್ದಿಹಾಳೆಗಳು ಹೆಚ್ಚಿದುವು. ಹರಟೆ, ಸುದ್ದಿ ತುಣುಕು, ಅನಧಿಕೃತ ವೃತ್ತಾಂತ ನಿರೂಪಣೆ, ದೇಶವಿದೇಶ ಪರ್ಯಟನೆ, ಕೊಲೆಯೇ ಮುಂತಾದ ಘಟನೆಗಳು, ವದಂತಿಗಳು, ಜಾಹೀರಾತುಗಳು ಮುಂತಾದವನ್ನೊಳಗೊಂಡ ಆಕರ್ಷಕ ಪತ್ರಗಳು ಹೊರಬೀಳಲಾರಂಭಿಸಿದುವು. 17ನೆಯ ಶತಮಾನದಿಂದೀಚೆಗೆ ಗೆಜೆ಼ಟ್ ಎಂಬ ಶಬ್ದ ಅಧಿಕೃತ ಸರ್ಕಾರಿ ಪ್ರಕಟಣೆಗಳಿಗೆ ಅಧಿಕಾಧಿಕವಾಗಿ ಅನ್ವಯವಾಗತೊಡಗಿತು. ಆಕ್ಸ್‌ಫರ್ಡ್ ಗಜೆ಼ಟ್, ಲಂಡನ್ ಗಜೆ಼ಟ್, ಡಬ್ಲಿನ್ ಗಜೆ಼ಟ್, ಉದಾಹರಣೆಗಳು.

## ಉದಾಹರಣೆಗಳು 
ಸರ್ಕಾರಿ ವಿಷಯಗಳನ್ನು, ನೇಮಕ ವಿವರಗಳನ್ನು, ಅಧಿಕೃತ ಪರಿನಿಯತ ಪತ್ರಗಳನ್ನು ಒಳಗೊಂಡ ಪತ್ರಿಕೆ ಎಂಬುದು ಸಾಮಾನ್ಯವಾಗಿ ಇದರ ಈಗಿನ ಅರ್ಥ. ಆದರೆ ವೃತ್ತಪತ್ರಿಕೆಗಳ ಹೆಸರುಗಳ ಕೊನೆಯಲ್ಲೂ ಕ್ವಚಿತ್ತಾಗಿ ಈ ಶಬ್ದವನ್ನು ಬಳಸುವುದುಂಟು. ದ ಪಾಲ್ ಮಾಲ್ ಗಜೆ಼ಟ್, ದ ಸೇಂಟ್ ಜೇಮ್ಸ್ ಗಜೆ಼ಟ್, ದ ವೆಸ್ಟ್‌ಮಿನ್‌ಸ್ಟರ್ ಗಜೆ಼ಟ್ ಮುಂತಾದವು 20ನೆಯ ಶತಮಾನದ ಆದಿಭಾಗದಲ್ಲಿ ಲಂಡನಿನಿಂದ ಪ್ರಕಟವಾದ ವೃತ್ತಪತ್ರಿಕೆಗಳು. ದ ಪಾಲ್ ಮಾಲ್ ಗಜ಼ೆಟ್ ೧೯೨೩ರಲ್ಲಿ ದಿ ಈವನಿಂಗ್ ಸ್ಟ್ಯಾಂಡರ್ಡ್‌ನಲ್ಲಿ ಲೀನವಾಯಿತು. ಬ್ರಿಟನ್‌ನಲ್ಲಿ ಈಗಲೂ ಪ್ರಕಟವಾಗುತ್ತಿರುವ ಹಲವು ವೃತ್ತಪತ್ರಿಕೆಗಳ ಹೆಸರುಗಳಲ್ಲಿ ಗಜೆ಼ಟ್ ಎಂಬ ಶಬ್ದ ಉಳಿದುಬಂದಿದೆ. ಅಮೆರಿಕದ ದ ಪೆನ್‌ಸಿಲ್ವೇನಿಯ ಗಜೆ಼ಟ್ ಎಂಬ ಪತ್ರಿಕೆ ಅತ್ಯಂತ ಪ್ರಭಾವಶಾಲಿಯಾಗಿತ್ತು. ಗಜೆ಼ಟ್ ಎಂಬ ಉತ್ತರಪದವನ್ನೊಳಗೊಂಡ ಹಲವು ವೃತ್ತಪತ್ರಿಕೆಗಳು ಅಮೆರಿಕದಲ್ಲಿ ಪ್ರಕಟವಾಗುತ್ತಿದ್ದುವು. ಸಂಯುಕ್ತ ಸಂಸ್ಥಾನಗಳ ಗಜೆ಼ಟ್ ಮತ್ತು ದ ನ್ಯಾಷನಲ್ ಗಜೆ಼ಟ್ ಇನ್ನೆರಡು ಉದಾಹರಣೆಗಳು. 18ನೆಯ ಶತಮಾನದ ಉತ್ತರಾರ್ಧದಲ್ಲಿ ಆರಂಭವಾದ ಬೆಂಗಾಲ್ ಗೆಜೆ಼ಟ್, ಇಂಡಿಯ ಗಜೆ಼ಟ್ ಇವು ಭಾರತದ ಆರಂಭ ಕಾಲದ ಪತ್ರಿಕೆಗಳು. ಭಾರತದಲ್ಲಿ ಸ್ಥಾಪಿತವಾದ ಬ್ರಿಟಿಷ್ ಆಳ್ವಿಕೆಯಲ್ಲಿ ಸರ್ಕಾರಗಳ ಅಧಿಪತ್ರಗಳಾಗಿ ಗೆಜೆಟ್ಟುಗಳು ಪ್ರಕಟವಾಗತೊಡಗಿದುವು. ಈಗ ಎಲ್ಲ ರಾಜ್ಯ ಸರ್ಕಾರಗಳೂ ಗೆಜೆ಼ಟ್ಟುಗಳನ್ನು ಪ್ರಕಟಿಸುತ್ತಿವೆ. ಮೈಸೂರು ಸರ್ಕಾರದ ಗೆಜೆಟ್ಟು "ದ ಮೈಸೂರ್ ಗಜೆ಼ಟ್ " (ನಂತರ ದ ಕರ್ನಾಟಕ ಗೆಜೆಟ್ - ಕನ್ನಡದಲ್ಲಿ `ಕರ್ನಾಟಕ ರಾಜ್ಯಪತ್ರ') ಎಂಬ ಹೆಸರಿನಲ್ಲಿ ಸು. 1866 ರಿಂದ ಪ್ರಕಟವಾಗುತ್ತಿದೆ. ಮೈಸೂರು ವಿಶ್ವವಿದ್ಯಾನಿಲಯದ ಇಂಗ್ಲಿಷ್ ಗೆಜೆಟ್ 1965ರ ಫೆಬ್ರುವರಿ 15 ರಿಂದ, ಕನ್ನಡದ ಗೆಜೆಟ್ 1968ರ ನವೆಂಬರ್ 1 ರಿಂದ ಪ್ರಕಟವಾಗುತ್ತಿವೆ.

## ಉಲ್ಲೇಖಗಳು 
## ಹೊರಗಿನ ಕೊಂಡಿಗಳು 
* 

ವರ್ಗ:ವೃತ್ತಪತ್ರಿಕೆಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆಟಂ (2023 ಮಳಯಾಳಂ ಚಲನಚಿತ್ರ)

***ಆಟಂ*** ೨೦೨೩ ರ ಭಾರತೀಯ ಮಲಯಾಳಂಭಾಷೆಯ ರೋಮಾಂಚನ ಚಲನಚಿತ್ರ.   ಇದನ್ನು ಬರೆದು ನಿರ್ದೇಶಿಸಿದವರು **ಶ್ರೀ ಆನಂದ ಏಕರ್ಷಿ**ಯವರು . **ಜಾಯ್ ಮೂವಿ ಪ್ರೊಡಕ್ಷನ್ಸ್** ಮೂಲಕ **ಅಜಿತ್ ಜಾಯ್** ಈ ಚಿತ್ರವನ್ನು ನಿರ್ಮಿಸಿದ್ದಾರೆ.

ಈ ಚಿತ್ರವು 2023 ರ **ಗ್ರ್ಯಾಂಡ್ ಜ್ಯೂರಿ** ಪ್ರಶಸ್ತಿಯನ್ನು ಲಾಸ್ ಏಂಜಲೀಸ್ನ ಭಾರತೀಯ ಚಲನಚಿತ್ರೋತ್ಸವದಲ್ಲಿ ಗೆದ್ದುಕೊಂಡಿತು. ಗೋವಾದಲ್ಲಿ ನಡೆದ ೫೪ ನೇ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವದಲ್ಲಿ ಇದು ಆರಂಭಿಕ ಚಲನಚಿತ್ರವಾಗಿ ಆಯ್ಕೆಯಾಯಿತು. ಮತ್ತು  ೭೦ ನೇ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಯಲ್ಲಿ **ಅತ್ಯುತ್ತಮ ಚಲನಚಿತ್ರ** ಪ್ರಶಸ್ತಿಯನ್ನು ಗೆದ್ದಿತು.

## ಕಥಾಭಾಗ
**ಆಟಂ**ನ ಕಥೆಯು ಪುರುಷ ನಟರೇ ಇರುವ ನಾಟಕ ತಂಡದ ಏಕೈಕ ಮಹಿಳಾ ನಟಿ **ಅಂಜಲಿ**ಯನ್ನು ಅವಲಂಭಿಸಿದೆ. ಒಮ್ಮೆ ಅವರು ಗಂಭೀರ ಆರೋಪವನ್ನು ಎದುರಿಸುತ್ತಾರೆ.ಒಂದು ಪಾರ್ಟಿಯ ನಂತರ, ಅಂಜಲಿ ತಾನು ಮಲಗಿದ್ದಾಗ ತನಗೆ ಲೈಂಗಿಕ ಕಿರುಕುಳ ನೀಡಿದ್ದಾರೆ ಎಂದು ಆರೋಪಿಸುತ್ತಾರೆ. ಈ ಹೇಳಿಕೆಯು ತಂಡವನ್ನು ಆಘಾತಗೊಳಿಸುತ್ತದೆ, ಮತ್ತು ಸಮಸ್ಯೆಯನ್ನು ಪರಿಹರಿಸಲು ಆರೋಪಿಗಳನ್ನು ಹೊರತುಪಡಿಸಿ ತುರ್ತು ಸಭೆಯನ್ನು ಕರೆಯಲಾಗುತ್ತದೆ.

ಸರಿ ಮತ್ತು ತಪ್ಪುಗಳ ಚರ್ಚೆಯಾಗಿ ಪ್ರಾರಂಭವಾಗುವ ವಿಷಯವು ತ್ವರಿತವಾಗಿ ಅವ್ಯವಸ್ಥೆಯನ್ನು ತೆರೆದುಕೊಳ್ಳುತ್ತದೆ. ತಂಡದ ಸದಸ್ಯರಲ್ಲಿ ಅಡಗಿರುವ ಪೂರ್ವಾಗ್ರಹಗಳು, ಅಭದ್ರತೆ ಮತ್ತು ಅಧಿಕಾರ ಹೋರಾಟಗಳನ್ನು ಬಹಿರಂಗ ಪಡಿಸುತ್ತದೆ. ಅಂಜಲಿ ತನ್ನನ್ನು ಬೆಂಬಲಿಸುವುದಾಗಿ ಹೇಳಿಕೊಳ್ಳುವವರಿಂದಲೂ ಸಂದೇಹ ಮತ್ತು ಸಂವೇದನಾಶೀಲತೆಯನ್ನು ಎದುರಿಸುತ್ತಾಳೆ. ಉದ್ವಿಗ್ನತೆಗಳು ಹೆಚ್ಚಾದಂತೆ, ಗುಂಪು ಅವಳಲ್ಲಿದ್ದ ನಂಬಿಕೆ ಮತ್ತು ಅನುಮಾನದ ನಡುವೆ ವಿಭಜಿಸಲ್ಪಡುತ್ತದೆ. ಇದು ಬಲಿಪಶು, ಧೂಷಣೆ ಮತ್ತು ವಿಷಕಾರಿ ಪುರುಷತ್ವದಂತಹ ವಿಶಾಲ ಸಾಮಾಜಿಕ ಸಮಸ್ಯೆಗಳನ್ನು ಪ್ರತಿಬಿಂಬಿಸುತ್ತದೆ.

ಈ ಸಭೆ ದೀರ್ಘಕಾಲದಿಂದ ಹುದುಗಿರುವ ಕುಂದುಕೊರತೆಗಳನ್ನು ಬಹಿರಂಗಪಡಿಸುತ್ತದೆ. ತಂಡದೊಳಗಿನ ಬಂಧುಗಳಿಗೆ ಬೆದರಿಕೆ ಹಾಕುತ್ತದೆ. ಈ ಚಿತ್ರವು ಸ್ಪಷ್ಟ ಉತ್ತರಗಳು ಅಥವಾ ನಿರ್ಣಯಗಳನ್ನು ನೀಡುವುದನ್ನು ತಪ್ಪಿಸುತ್ತದೆ, ಬದಲಿಗೆ ಪ್ರೇಕ್ಷಕರನ್ನು ಸತ್ಯ, ನೈತಿಕತೆ ಮತ್ತು ನ್ಯಾಯದ ಸಂಕೀರ್ಣತೆಗಳೊಂದಿಗೆ ಹೋರಾಡಲು ಬಿಡುತ್ತದೆ.

ಆಟಮ್ **ಲಿಂಗ ಚಲನಶಾಸ್ತ್ರ**ದ ಪ್ರಬಲ ವಿಮರ್ಶೆಯನ್ನು ಒದಗಿಸುತ್ತದೆ ಮತ್ತು ಸಾಮಾಜಿಕ ಮಾನದಂಡಗಳಿಗೆ ಸವಾಲು ಹಾಕುತ್ತದೆ. ಈ ಸಿನಿಮಾದಲ್ಲಿ, ಇದು ಮನಮೋಹಕ ಮತ್ತು ಚಿಂತನಶೀಲ ನಿರೂಪಣೆಯಾಗಿರುತ್ತದೆ.

## ಪಾತ್ರವರ್ಗ 
* ಅಂಜಲಿ ಪಾತ್ರದಲ್ಲಿ **ಝರಿನ್ ಶಿಹಾಬ್**
* ವಿನಯ್ ಪಾತ್ರದಲ್ಲಿ **ವಿನಯ್ ಫೋರ್ಟ್**
* ಹರಿಯಾಗಿ **ಕಲಾಭವನ್ ಶಾಜಾನ್**
* ಅಜಿ ಪಾತ್ರದಲ್ಲಿ **ಅಜಿ ತಿರುವಂಕುಲಂ**
* ಜಾಲಿ ಪಾತ್ರದಲ್ಲಿ **ಜಾಲಿ ಆಂಟನಿ**
* **ಮದನ್ ಬಾಬು ಕೆ.**ಮದನ್ ಆಗಿ
* **ನಂದನ್ ಉನ್ನಿ** - ನಂದನ್ ಆಗಿ
* **ಪ್ರಶಾಂತ್ ಮಾಧವನ್** - ಪ್ರಶಾಂತ್ ಆಗಿ
* **ಸನೋಶ್ ಮುರಳಿ** - ಸನೋಶ್ ಆಗಿ
* **ಸಂತೋಷ್ ಪಿರಾವಂ** - ಸಂತೋಷ್ ಆಗಿ
*ಸೆಲ್ವನ್ ಪಾತ್ರದಲ್ಲಿ **ಸೆಲ್ವರಾಜ್ ರಾಘವನ್ ವಿ.ಆರ್.**
* ಸಿಜಿನ್ ಪಾತ್ರದಲ್ಲಿ **ಸಿಜಿನ್ ಸಿಜೀಶ್**
* **ಸುಧೀರ್ ಬಾಬು** - ಸುಧೀರ್ ಆಗಿ

## ಬಿಡುಗಡೆ 
ಲಾಸ್ ಏಂಜಲೀಸ್ ನ ಇಂಡಿಯನ್ ಫಿಲ್ಮ್ ಫೆಸ್ಟಿವಲ್ ನಲ್ಲಿ ಪ್ರದರ್ಶನದ ನಂತರ.IFFLA, ಭಾರತದ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವ ಮತ್ತು ಕೇರಳದ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವ, ಪ್ರೇಕ್ಷಕರು ಮತ್ತು ವಿಮರ್ಶಕರ ಮೆಚ್ಚುಗೆಗಾಗಿ 5 ಜನವರಿ 2024 ರಂದು ಚಿತ್ರಮಂದಿರಗಳಲ್ಲಿ ಬಿಡುಗಡೆಯಾಯಿತು. ರಿವ್ಯೂ ಅಗ್ರಿಗೇಟರ್ ವೆಬ್ಸೈಟ್ ರಾಟನ್ ಟೊಮ್ಯಾಟೋಸ್ನಲ್ಲಿ, 7 ವಿಮರ್ಶಕರ ವಿಮರ್ಶೆಗಳಲ್ಲಿ 100% ಸಕಾರಾತ್ಮಕವಾಗಿದೆ, ಸರಾಸರಿ ರೇಟಿಂಗ್ 8.5/10 ದೊರೆತ್ತಿರುತ್ತದೆ.

## ಪ್ರಶಂಸೆಗಳು 
## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:2023 ಚಲನಚಿತ್ರ
ವರ್ಗ:ತಾರತಮ್ಯದ ಬಗ್ಗೆ ಚಲನಚಿತ್ರ
ವರ್ಗ:2020 ರ ದಶಕದ ಮಲಯಾಳಂ ಭಾಷೆಯ ಚಲನಚಿತ್ರ
ವರ್ಗ:2020 ರ ದಶಕದ ಭಾರತೀಯ ಚಲನಚಿತ್ರ
ವರ್ಗ:ಲೈಂಗಿಕ ದೌರ್ಜನ್ಯದ ಬಗ್ಗೆ ಚಲನಚಿತ್ರ
ವರ್ಗ:ಲೈಂಗಿಕ ಕಿರುಕುಳದ ಬಗ್ಗೆ ಚಲನಚಿತ್ರ
ವರ್ಗ:ಭಾರತದ ಮಹಿಳೆಯರ ಬಗ್ಗೆ ಚಲನಚಿತ್ರ
ವರ್ಗ:ಮಲಯಾಳಂ ಚಲನಚಿತ್ರ
ಆದಿವಾಸಿ ಲೋಕ ಕಲಾ ಅಕಾಡೆಮಿ

**ಆದಿವಾಸಿ ಲೋಕ ಕಲಾ ಅಕಾಡೆಮಿ**ಯು ಬುಡಕಟ್ಟು ಕಲೆಗಳನ್ನು ಪ್ರೋತ್ಸಾಹಿಸುವ, ಸಂರಕ್ಷಿಸುವ ಮತ್ತು ಅಭಿವೃದ್ಧಿಪಡಿಸುವ ಉದ್ದೇಶದಿಂದ 1980 ರಲ್ಲಿ ಮಧ್ಯಪ್ರದೇಶ ಸರ್ಕಾರವು ಸ್ಥಾಪಿಸಿದ **ಸಾಂಸ್ಕೃತಿಕ** ಸಂಸ್ಥೆಯಾಗಿದೆ.

ಇದು ಹಲವಾರು ಸಮೀಕ್ಷೆಗಳನ್ನು ನಡೆಸುತ್ತದೆ, ಕಾರ್ಯಕ್ರಮಗಳನ್ನು ಆಯೋಜಿಸುತ್ತದೆ ಮತ್ತು **ಬುಡಕಟ್ಟು** ಜಾನಪದ ಕಲೆಗಳ ಪಠ್ಯಗಳು ಮತ್ತು ವಸ್ತುಗಳನ್ನು ಪ್ರಕಟಿಸುತ್ತದೆ. ಇದು ಬುಡಕಟ್ಟು ಕಲೆಗಳು ಮತ್ತು ಜಾನಪದ ರಂಗಭೂಮಿಗೆ ಸಂಬಂಧಿಸಿದ ಅನೇಕ ಉತ್ಸವಗಳನ್ನು ಸಹ ಆಯೋಜಿಸುತ್ತದೆ, ಅವುಗಳಲ್ಲಿ ಪ್ರಮುಖವಾದವು **ಲೋಕ್ ರಂಗ್**, **ರಾಮ್ ಲೀಲಾ ಮೇಳ**, **ನಿಮದ್ ಉತ್ಸವ್**, **ಸಂಪದ** ಮತ್ತು **ಶ್ರುತಿ ಸಮರೋಹ್**. ಅಕಾಡೆಮಿಯು ಬುಡಕಟ್ಟು ಮತ್ತು ಜಾನಪದ ಕಲೆಗಳ ಬಗ್ಗೆ ಅಡಿವರ್ಟ್ ವಸ್ತುಸಂಗ್ರಹಾಲಯ ಮತ್ತು ಓರ್ಚಾದಲ್ಲಿ ಸಾಕೇತ್, ರಾಮಾಯಣ ಕಲಾ ವಸ್ತುಸಂಗ್ರಹಾಲಯವನ್ನು ಸ್ಥಾಪಿಸಿದೆ. ತುಳಸಿ ಉತ್ಸವ, ತುಳಸಿ ಜಯಂತಿ ಸಮರೋಹ್ ಮತ್ತು ಮಂಗಳಾಚಾರನ್ ಅಂತಹ  **ಸಂತ ತುಳಸಿದಾಸ**ರಿಗೆ ಸಂಬಂಧಿಸಿದ ಹಬ್ಬಗಳನ್ನು ಸಹ **ಆದಿವಾಸಿ ಲೋಕ ಕಲಾ ಅಕಾಡೆಮಿ** ಆಯೋಜಿಸುತ್ತದೆ .

## ಇತಿಹಾಸ
**ಆದಿವಾಸಿ ಲೋಕ ಕಲಾ ಅಕಾಡೆಮಿ**ಯನ್ನು 1980 ರಲ್ಲಿ ಮಧ್ಯಪ್ರದೇಶದ ಆಶ್ರಯದಲ್ಲಿ ಸ್ಥಾಪಿಸಲಾಯಿತು. ಬುಡಕಟ್ಟು ಕಲೆಗಳನ್ನು ಪ್ರೋತ್ಸಾಹಿಸುವುದು, ಸಂರಕ್ಷಿಸುವುದು ಮತ್ತು ಅಭಿವೃದ್ಧಿಪಡಿಸುವುದು ಇದರ ಮುಖ್ಯ ಉದ್ದೇಶಗಳಾಗಿವೆ. ಈ ಉದ್ದೇಶಗಳನ್ನು ಪೂರೈಸಲು, ಅಕಾಡೆಮಿಯು ಸಮೀಕ್ಷೆಗಳನ್ನು ನಡೆಸುತ್ತದೆ, ಕಾರ್ಯಕ್ರಮಗಳನ್ನು ಆಯೋಜಿಸುತ್ತದೆ ಮತ್ತು ಬುಡಕಟ್ಟು ಜಾನಪದ ಕಲೆಗಳ ವಿವಿಧ ಅಂಶಗಳನ್ನು ಕೇಂದ್ರೀಕರಿಸಿದ ಪಠ್ಯಗಳು ಮತ್ತು ವಸ್ತುಗಳನ್ನು ಪ್ರಕಟಿಸುತ್ತದೆ. ಅಕಾಡೆಮಿಯು ಮಧ್ಯಪ್ರದೇಶ ಸರ್ಕಾರ ಸೂಚಿಸಿದ ಮಾನದಂಡಗಳಿಗೆ ಬದ್ಧವಾಗಿದೆ. ಅಕಾಡೆಮಿಯು ಬುಡಕಟ್ಟು ಮತ್ತು ಜಾನಪದ ಕಲೆಗಳ ರಾಜ್ಯ ವಸ್ತುಸಂಗ್ರಹಾಲಯವಾದ ಅಡಿವರ್ಟ್ ಅನ್ನು ಸ್ಥಾಪಿಸಿದೆ. ಇದು ಓರ್ಚಾದಲ್ಲಿ ಸಾಕೇತ್, ರಾಮಾಯಣ ಕಲಾ ವಸ್ತುಸಂಗ್ರಹಾಲಯವನ್ನು ಸಹ ಸ್ಥಾಪಿಸಿದೆ.

## ಆಡಳಿತ ಮತ್ತು ಚಟುವಟಿಕೆಗಳು
ಸಂಸ್ಥೆಯ ಪ್ರಸ್ತುತ ನಿರ್ದೇಶಕ **ಡಾ.ಕಪಿಲ್ ತಿವಾರಿ**.

ಸಂಸ್ಥೆಯು ಲೋಕರಂಗ ಉತ್ಸವವನ್ನು ನಡೆಸಿದಾಗ, ಹೆಚ್ಚಾಗಿ ರಾಜ್ಯದ ಮುಖ್ಯಮಂತ್ರಿ ಉದ್ಘಾಟಿಸುತ್ತಾರೆ.

## ಐದು ದಿನಗಳ ಲೋಕರಂಗ ಉತ್ಸವ
ಲೋಕರಂಗ ಉತ್ಸವ್ - ಭೋಪಾಲ್ ನಲ್ಲಿ ನಡೆಯುವ ಒಂದು ರೀತಿಯ ಆಚರಣೆಯಾಗಿದೆ. ಭಾರತದಾದ್ಯಂತ ಬುಡಕಟ್ಟು ಮತ್ತು ಜಾನಪದ ಜನರ ಎಲ್ಲಾ ವಿಶಿಷ್ಟ ಸಂಪ್ರದಾಯಗಳನ್ನು ನೆನಪಿಟ್ಟುಕೊಳ್ಳುವುದು ಇದರ ಉದ್ದೇಶವಾಗಿದೆ. ಸ್ಥಳೀಯ ಬುಡಕಟ್ಟು ಸಂಸ್ಕೃತಿ, ಜಾನಪದ ಮತ್ತು ಸಾಂಪ್ರದಾಯಿಕ ಕಲೆಯ ಈ ನಶಿಸಿಹೋಗುತ್ತಿರುವ ವೈವಿಧ್ಯತೆಯನ್ನು ಜೀವಂತವಾಗಿಡುವ ಮತ್ತು ಅದು ಅಭಿವೃದ್ಧಿ ಹೊಂದಲು ಸಹಾಯ ಮಾಡುವ ಗುರಿಯನ್ನು ಇದು ಹೊಂದಿದೆ.
ಪ್ರತಿ ರಾತ್ರಿ, ಭಾರತದಾದ್ಯಂತದ ಬುಡಕಟ್ಟು, ಜಾನಪದ ಮತ್ತು ಸಾಂಪ್ರದಾಯಿಕ ಕಲಾವಿದರಿಂದ ಸಾಂಸ್ಕೃತಿಕ ಕಾರ್ಯಕ್ರಮಗಳನ್ನು ಪ್ರಸ್ತುತಪಡಿಸಲಾಗುತ್ತದೆ. ಇದಲ್ಲದೆ, ಇದು ಇತರ ದೇಶಗಳ ಸಾಂಪ್ರದಾಯಿಕ, ಜಾನಪದ ಕಲಾವಿದರ ಕೆಲವು ಪ್ರದರ್ಶನಗಳನ್ನು ಸಹ ಒಳಗೊಂಡಿದೆ.

## ಉಲ್ಲೇಖಗಳು
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:Culture of Madhya Pradesh
ವರ್ಗ:Indian folklore
ವರ್ಗ:Organisations based in Bhopal
ವರ್ಗ:Cultural organisations based in India
ವರ್ಗ:Organisations based in Madhya Pradesh
ವರ್ಗ:1980 establishments in Madhya Pradesh
ವರ್ಗ:State agencies of Madhya Pradesh
ಅನಿತಾ ಡೋಂಗ್ರೆ

**ಅನಿತಾ ಡೋಂಗ್ರೆ** (ಜನನ ೩ ಅಕ್ಟೋಬರ್ ೧೯೬೩) ಇವರು ಭಾರತೀಯ ಫ್ಯಾಷನ್ ವಿನ್ಯಾಸಕಿಯಾಗಿದ್ದು, ಹೌಸ್ ಆಫ್ ಅನಿತಾ ಡೋಂಗ್ರೆ ಎಂಬ ಭಾರತೀಯ ಫ್ಯಾಷನ್ ಹೌಸ್‌ನ ಸ್ಥಾಪಕರಾಗಿದ್ದಾರೆ.

## ಆರಂಭಿಕ ಜೀವನ
ಡೋಂಗ್ರೆಯವರು ಮಹಾರಾಷ್ಟ್ರದ ಮುಂಬೈನಲ್ಲಿ ಜನಿಸಿದರು. ಅವರ ತಾಯಿ, ಪುಷ್ಪಾ ಸಾವ್ಲಾನಿ. ಅನಿತಾ‌ರವರು ಮತ್ತು ಅವರ ೫ ಒಡಹುಟ್ಟಿದವರು ಮಕ್ಕಳಾಗಿದ್ದಾಗ ಬಟ್ಟೆಗಳನ್ನು ಹೊಲಿಗೆ ಮಾಡುತ್ತಿದ್ದರು. ನಂತರದ ಜೀವನದಲ್ಲಿ, ಅನಿತಾರವರು ಮುಂಬೈನ ಎಸ್ಎನ್‌ಡಿಟಿ ಕಾಲೇಜಿನಲ್ಲಿ ಫ್ಯಾಷನ್ ವಿನ್ಯಾಸವನ್ನು ಅಧ್ಯಯನ ಮಾಡಿದರು. ವಿವಿಧ ಅಭಿಯಾನಗಳ ಮೂಲಕ ಬಟ್ಟೆಗಳನ್ನು ವಿನ್ಯಾಸಗೊಳಿಸಿ ಪ್ರದರ್ಶಿಸುವ ಮೂಲಕ ಅವರು ಫ್ಯಾಷನ್ ವಿನ್ಯಾಸದಲ್ಲಿ ಪದವಿ ಕೋರ್ಸ್ ಅನ್ನು ಮುಂದುವರಿಸಿದರು.

## ವೃತ್ತಿಜೀವನ
ಡೋಂಗ್ರೆಯವರು ತಮ್ಮ ಆಭರಣ ಬ್ರಾಂಡ್ ಅನಿತಾ ಡೋಂಗ್ರೆ ಪಿಂಕ್ ಸಿಟಿಯನ್ನು ಪ್ರಾರಂಭಿಸಿದರು. ಇದು ಹೌಸ್ ಆಫ್ ಅನಿತಾ ಡೋಂಗ್ರೆ ಅಡಿಯಲ್ಲಿಯೂ ಇದೆ.

೨೦೧೫ ರಲ್ಲಿ, ಆಂಡ್ ಡಿಸೈನ್ಸ್ ಇಂಡಿಯಾ ಲಿಮಿಟೆಡ್ ತಮ್ಮನ್ನು ಹೌಸ್ ಆಫ್ ಅನಿತಾ ಡೋಂಗ್ರೆ ಎಂದು ಮರುನಾಮಕರಣ ಮಾಡಿತು.  ಹೌಸ್ ಆಫ್ ಅನಿತಾ ಡೋಂಗ್ರೆ ಪ್ರಸ್ತುತ ಎ‌ಎನ್‌ಡಿ (ಪಾಶ್ಚಾತ್ಯ ಉಡುಗೆ), ಗ್ಲೋಬಲ್ ದೇಸಿ (ಭಾರತದ ಜಾನಪದ ಕಥೆಗಳಿಂದ ಪ್ರೇರಿತವಾದ ಬೋಹೋ-ಚಿಕ್ ಬ್ರಾಂಡ್) ಮತ್ತು ಅವರ ಸಹಿ ಲೇಬಲ್ ಅನಿತಾ ಡೋಂಗ್ರೆ ಹೆಸರಿಗೆ ಆಶ್ರಯ ನೀಡುತ್ತದೆ. ಇತ್ತೀಚೆಗೆ ಅನಿತಾ ಡೋಂಗ್ರೆಯವರು ಗ್ರಾಸ್ ರೂಟ್ ಅವರನ್ನು ತಮ್ಮ ಫ್ಯಾಷನ್ ಹೌಸ್‌ಗೆ ಪರಿಚಯಿಸಿದ್ದಾರೆ. ಅವರು ಜಡೌ ಉತ್ತಮ ಆಭರಣ ಬ್ರಾಂಡ್ ಪಿಂಕ್ ಸಿಟಿಯ ಸ್ಥಾಪಕರಾಗಿದ್ದಾರೆ.

ಮಾರ್ಚ್ ೨೮, ೨೦೧೯ ರಂದು, ಹೌಸ್ ಆಫ್ ಅನಿತಾ ಡೋಂಗ್ರೆ ಲಿಮಿಟೆಡ್ (ಎಚ್ಒಎಡಿಎಲ್) ಮಂಡಳಿಯು ತನ್ನ ಕಾರ್ಪೊರೇಟ್ ಪುನರ್ರಚನೆಯ ಭಾಗವಾಗಿ,  ಎರಡು ಬ್ರಾಂಡ್‌ಗಳಾದ ಎ‌ಎನ್‌ಡಿ ಮತ್ತು ಗ್ಲೋಬಲ್ ದೇಸಿ ಅಡಿಯಲ್ಲಿ ವ್ಯವಹಾರಗಳ ಕುಸಿತದ ಮಾರಾಟ ವ್ಯವಸ್ಥೆಯಡಿ ಹೊಸದಾಗಿ ರೂಪುಗೊಂಡ ಸಂಪೂರ್ಣ ಸ್ವಾಮ್ಯದ ಅಂಗಸಂಸ್ಥೆಯಾದ ಓಕ್ರೆ ಮತ್ತು ಬ್ಲ್ಯಾಕ್ ಪ್ರೈವೇಟ್ ಲಿಮಿಟೆಡ್ (ಒಬಿಪಿಎಲ್) ಗೆ ವರ್ಗಾಯಿಸಿತು. ಎಚ್ಒಎಡಿಎಲ್ ತನ್ನ ಎರಡು ಬ್ರಾಂಡ್‌ಗಳಾದ ಅನಿತಾ ಡೋಂಗ್ರೆ ಮತ್ತು ಗ್ರಾಸ್ರೂಟ್ ಅಡಿಯಲ್ಲಿ ವ್ಯವಹಾರವನ್ನು ನಿರ್ವಹಿಸುವುದನ್ನು ಮುಂದುವರಿಸುತ್ತದೆ.

ಡೋಂಗ್ರೆ ಅವರ ಸಹೋದರ ಮತ್ತು ಸಹೋದರಿ ವ್ಯವಹಾರದ ಕಾರ್ಯಾಚರಣೆಗಳನ್ನು ನಿರ್ವಹಿಸುತ್ತಾರೆ. ಆದರೆ, ಡೋಂಗ್ರೆ ಅವರು ವಿನ್ಯಾಸದ ಮುಂಭಾಗದಲ್ಲಿ ಕೇಂದ್ರೀಕರಿಸುತ್ತಾರೆ ಹಾಗೂ ಕಂಪನಿಯ ಮುಖ್ಯ ಸೃಜನಾತ್ಮಕ ಅಧಿಕಾರಿಯಾಗಿ ಕಾಣಿಸಿಕೊಂಡಿದ್ದಾರೆ.

## ವೈಯಕ್ತಿಕ ಜೀವನ
ಅನಿತಾ ಡೋಂಗ್ರೆ ಅವರು ಉದ್ಯಮಿ ಪ್ರವೀಣ್ ಡೋಂಗ್ರೆ ಅವರನ್ನು ವಿವಾಹವಾದರು ಮತ್ತು ಈ ದಂಪತಿಗಳಿಗೆ ಯಶ್ ಡೋಂಗ್ರೆ ಎಂಬ ಮಗನಿದ್ದಾನೆ. ಪ್ರವೀಣ್ ಡೋಂಗ್ರೆ ಅವರು ಅನಿತಾರವರ ವ್ಯವಹಾರದ ಭಾಗವಾಗಿದ್ದಾರೆ.

ಡೋಂಗ್ರೆಯವರು ವೇಗನ್ ಕಾರ್ಯಕರ್ತೆ ಮತ್ತು ಪೀಪಲ್ ಫಾರ್ ದಿ ಎಥಿಕಲ್ ಟ್ರೀಟ್ಮೆಂಟ್ ಆಫ್ ಅನಿಮಲ್ಸ್ (ಪಿ‌ಇ‌ಟಿ‌ಎ) ಸಂಘಟನೆಯ ಸದಸ್ಯರಾಗಿದ್ದಾರೆ.

## ಪ್ರಶಸ್ತಿಗಳು ಮತ್ತು ಮನ್ನಣೆಗಳು
* ೨೦೦೮ ರಲ್ಲಿ, ಅವರು 'ಫ್ಯಾಷನ್ ವಿನ್ಯಾಸದಲ್ಲಿ ಶ್ರೇಷ್ಠತೆ' ಗಾಗಿ ಜಿಆರ್ ೮ ಫ್ಲೋ ಮಹಿಳಾ ಸಾಧಕರ ಪ್ರಶಸ್ತಿಯನ್ನು ಪಡೆದರು.
* ೨೦೧೩ ರಲ್ಲಿ, ಫೆಡರೇಶನ್ ಆಫ್ ಇಂಡಿಯನ್ ಚೇಂಬರ್ಸ್ ಆಫ್ ಕಾಮರ್ಸ್ ಅಂಡ್ ಇಂಡಸ್ಟ್ರಿ ಲೇಡೀಸ್ ಆರ್ಗನೈಸೇಶನ್, ಬಾಂಬೆ ಚಾಪ್ಟರ್, 'ಫ್ಯಾಷನ್ ವಿನ್ಯಾಸದಲ್ಲಿ ಶ್ರೇಷ್ಠತೆ' ಗಾಗಿ ಡೋಂಗ್ರೆ ಅವರಿಗೆ ಪ್ರಶಸ್ತಿಯನ್ನು ನೀಡಿತು.
* ೨೦೧೪ ರಲ್ಲಿ, ಅವರು ವರ್ಷದ ಇವೈ ಉದ್ಯಮಿ ಪ್ರಶಸ್ತಿಯನ್ನು ಪಡೆದರು.
* ಮಹಿಳೆಯರು ಮಿಂಚಲು ಸಹಾಯ ಮಾಡಿದ್ದಕ್ಕಾಗಿ ಅವರು ಪ್ಯಾಂಟೆನ್ ಶೈನ್ ಪ್ರಶಸ್ತಿಯನ್ನು ಪಡೆದರು.
* ೨೦೧೭ ರಲ್ಲಿ, ವೋಗ್ ಮತ್ತು ಯೆಸ್ ಬ್ಯಾಂಕ್ ಅವರಿಗೆ 'ವರ್ಷದ ಡಿಸೈನರ್' ಎಂಬ ಬಿರುದನ್ನು ನೀಡಿತು.
* ೨೦೧೯ ರಲ್ಲಿ, ಅನಿತಾ ಡೋಂಗ್ರೆ ಲೋಕಮತ್ 'ಮೋಸ್ಟ್ ಸ್ಟೈಲಿಶ್' ಪ್ರಶಸ್ತಿಯನ್ನು ಪಡೆದರು.
* ೨೦೨೩ ರಲ್ಲಿ, ಅವರು ವೋಗ್‌ನಿಂದ 'ಫೋರ್ಸ್ ಆಫ್ ಫ್ಯಾಷನ್' ಪ್ರಶಸ್ತಿಯನ್ನು ಪಡೆದರು.

## ಉಲ್ಲೇಖಗಳು
## ಬಾಹ್ಯ ಕೊಂಡಿ
* Official website

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಮಹಿಳೆ
ವರ್ಗ:ಫ್ಯಾಷನ್ ಜಗತ್ತಿನ ವ್ಯವಹಾರಸ್ಥರು
ವರ್ಗ:Articles with short description
ಕಾವ್ಯಶ್ರೀ ನಾಯಕ್ ಅಜೇರು

**ಕಾವ್ಯಶ್ರೀ ನಾಯಕ್ ಅಜೇರು** ಅವರು ಯಕ್ಷಗಾನ ಕ್ಷೇತ್ರದಲ್ಲಿ ಪ್ರಸಿದ್ಧ ಭಾಗವತರು. ಪುರುಷ ಪ್ರಾಧಾನ್ಯವಿರುವ ಈ ಕ್ಷೇತ್ರದಲ್ಲಿ ಅವರು ತಮ್ಮದೇ ಆದ ಛಾಪು ಮೂಡಿಸಿದ್ದಾರೆ, ಪರಂಪರೆಯನ್ನು ಮುಂದಕ್ಕೆ ಕೊಂಡೊಯ್ಯಲು ಮತ್ತು ಅದರ ವ್ಯಾಪ್ತಿಯನ್ನು ವಿಸ್ತರಿಸುವುದಕ್ಕಾಗಿ ಅವರು ಹಳೆಯ ಮತ್ತು ಹೊಸ ತಲೆಮಾರುಗಳಿಂದ ಮೆಚ್ಚುಗೆಯನ್ನು ಗಳಿಸಿದ್ದಾರೆ. ಮತ್ತು ಆಕೆಯ ಪ್ರದರ್ಶನಗಳು, ಪುರಸ್ಕಾರಗಳು, ಅಭಿಮಾನಿಗಳಿಗೆ, ಯುವಜನರಿಗೆ ಸ್ಫೂರ್ತಿದಾಯಕಿಯಾಗಿದ್ಧಾರೆ.

## ಹುಟ್ಟು
ಕಾವ್ಯಶ್ರೀ ನಾಯಕ್ ಅವರು ದಕ್ಷಿಣ ಕನ್ನಡ ಜಿಲ್ಲೆಯ ಬಂಟ್ವಾಳ ತಾಲೂಕಿನ ಪುಣಚದಲ್ಲಿ ಜನಿಸಿದರು. ಇವರ ತಂದೆ ಶ್ರೀಪತಿ ನಾಯಕರು ಶಿಕ್ಷಕರಾಗಿ ವೃತ್ತಿ ನಿರ್ವಹಿಸುತ್ತಿದ್ದರು. ತಂದೆಯವರೇ ಇವರ ಗುರುಗಳು. ಇವರ ತಾತ ರಾಮಪ್ಪಯ್ಯನವರು ಯಕ್ಷಗಾನ ಭಾಗವತರು ಮತ್ತು ಚೆಂಡೆ, ಮದ್ದಳೆ ಕಲಾವಿದರಾಗಿದ್ದರು.

## ಗುರುಗಳು
ತಂದೆ ಶ್ರೀಪತಿ ನಾಯಕ್ ಖ್ಯಾತ ಕಲಾವಿದ ಮಾಂಬಾಡಿ ಸುಬ್ರಹ್ಮಣ್ಯ ಭಟ್ ಅವರಿಂದ ಯಕ್ಷಗಾನ ಭಾಗವತಿಕೆಯನ್ನು ಔಪಚಾರಿಕವಾಗಿ ತರಬೇತಿ ಪಡೆಯುತ್ತಿದ್ದಾಗ, ಮಗು ಕಾವ್ಯ ಅವರೊಂದಿಗೆ ಸೇರಿಕೊಳ್ಳುತ್ತಿದ್ದಳು. ಒಮ್ಮೆ ಮಾಂಬಾಡಿಯವರು ಆಕೆಯನ್ನು ಯಕ್ಷಗಾನದ ಪದ್ಯವನ್ನು ಹಾಡುವಂತೆ ಕೇಳಲು, ಮಗು ಕಾವ್ಯಳ ಬಾಯಿಂದ ಬಂದ ಭಾಗವತಿಗೆಯನ್ನು ಕೇಳಿದಾಗ ಅವಳ ಸಾಮರ್ಥ್ಯವನ್ನು ಅರಿತುಕೊಂಡರು.
ಸುಬ್ರಹ್ಮಣ್ಯ ಭಟ್ ಮಾಂಬಾಡಿಯವರಲ್ಲಿ 7 ತಿಂಗಳ ಕಾಲ ರಾಗ-ತಾಳದಂತಹ ಅಧ್ಯಯನ ಮಾಡಿದ ನಂತರ ಕಾವ್ಯ, ಹರೀಶ್ ಬೋಳಂತಿಮೊಗರು ಅವರಲ್ಲಿ ಯಕ್ಷಗಾನ ಪ್ರಸಂಗಳನ್ನು ಕಲಿಯಲು ಪ್ರಾರಂಭಿಸಿದರು. "ಕಾವ್ಯಾ ತನ್ನ ಬಾಲ್ಯದ ದಿನಗಳಿಂದಲೂ ಸಾಕಷ್ಟು ಕಠಿಣತೆ ಮತ್ತು ಹಠವನ್ನು ಹೊಂದಿದ್ದಳು. ಪ್ರತಿ ರಾತ್ರಿಯೂ ಭಾಗವತಿ ಪಾಠ ಮಾಡದೆ ಆಕೆ ನಿದ್ದೆಗೆಡುವುದಿಲ್ಲ' ಎಂದು ಕಳೆದ 17 ವರ್ಷಗಳಿಂದ ಆಕೆಗೆ ಮಾರ್ಗದರ್ಶನ ನೀಡುತ್ತಿರುವ ಹರೀಶ್ ಬೋಳಂತಿಮೊಗರು ಹೇಳುತ್ತಾರೆ.

## ಪ್ರಶಸ್ತಿಗಳು
* ಕಲಾ ಸಂಗಮ ಜಿಲ್ಲಾ ಪ್ರಶಸ್ತಿ 
*ಸುಮ ಸೌರಭ ರಾಜ್ಯ ಪ್ರಶಸ್ತಿ 
*ನಾದಶ್ರೀ ಪ್ರಶಸ್ತಿ 
*ಕೊಂಕಣಿ ರಾಯಾಭಾರಿ ಪ್ರಶಸ್ತಿ 

## ಭಾಗವತ ಸ್ಥಾನದ ಬಗ್ಗೆ
"ಯಕ್ಷಗಾನ ಬಾಗವತರು ಅಂದರೆ, ಕೇವಲ ಭಾಗವತಿಗೆ ಹಾಡುವುದಲ್ಲ.ರಂಗದ ಮೇಲೆ ಅವರ ಗಮನ ಸದಾ ಇರಬೇಕು ಅಲ್ಲದೆ ರಂಗದಲ್ಲಿ ನಡೆಯುವ ದೃಶ್ಯಗಳಿಗೆ ಜೀವ ತುಂಬುವುದೇ ಭಾಗವತರ ಕರ್ತವ್ಯ " ಎಂದು ಕಾವ್ಯಶ್ರೀ ಹೇಳುತ್ತಾರೆ.

## ವ್ಯಯಕ್ತಿಕ ಜೀವನ
ಕಾವ್ಯಶ್ರೀ ನಾಯಕ್ ಅವರು ತಾಂತ್ರಿಕ ಕ್ಷೇತ್ರದ ಶಿಕ್ಷಣ ಪಡೆದಿರುವ ಗುರುಪ್ರಸಾದ್ ನಾಯಕ್ ಅವರನ್ನು ವಿವಾಹವಾಗಿದ್ದಾರೆ. ಉಳಿ ಎಂಬಲ್ಲಿ ನೆಲೆಸಿದ್ದಾರೆ.

## ಉಲ್ಲೇಖಗಳು
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಮಹಿಳಾ ಭಾಗವತರು
ವರ್ಗ:ಯಕ್ಷಗಾನ
ಅಜಿತ್ ಕುಮಾರ್ (ಜೀವಶಾಸ್ತ್ರಜ್ಞ)

**ಅಜಿತ್ ಕುಮಾರ್** ಒಬ್ಬ ಭಾರತೀಯ ವನ್ಯಜೀವಿ ಜೀವಶಾಸ್ತ್ರಜ್ಞ ಮತ್ತು ಸಂರಕ್ಷಣಾ ತಜ್ಞ, ಅವರು ಪರಿಸರ ವಿಜ್ಞಾನ ಮತ್ತು ಅಳಿವಿನಂಚಿನಲ್ಲಿರುವ ಸಿಂಹ-ಬಾಲದ ಮಕಕ್ ಮತ್ತು ಸಣ್ಣ ಸಸ್ತನಿಗಳ ಸಂರಕ್ಷಣೆಗೆ ನೀಡಿದ ಕೊಡುಗೆಗಳಿಗೆ ಹೆಸರುವಾಸಿಯಾಗಿದ್ದರು. ಅವರು ನಾಲ್ಕು ದಶಕಗಳ ಸಂಶೋಧನೆ [3), ಬೋಧನೆ ಮತ್ತು ವನ್ಯಜೀವಿ ಸಂರಕ್ಷಣೆಯಲ್ಲಿ ನಿರತರಾಗಿ ತೊಡಗಿದ್ದರು . ಕರ್ನಾಟಕದ ಬೆಂಗಳೂರಿನಲ್ಲಿರುವ ರಾಷ್ಟ್ರೀಯ ಜೈವಿಕ ವಿಜ್ಞಾನ ಕೇಂದ್ರ ( NCBS ) ನಲ್ಲಿ ವನ್ಯಜೀವಿ ಜೀವಶಾಸ್ತ್ರ ಮತ್ತು ಸಂರಕ್ಷಣೆಯಲ್ಲಿ ಸ್ನಾತಕೋತ್ತರ ಕೋರ್ಸ್ ಅನ್ನು ಸ್ಥಾಪಿಸುವಲ್ಲಿ ಅವರು ಪ್ರಮುಖ ಪಾತ್ರ ವಹಿಸಿದ್ದರು. 2004 ರಲ್ಲಿ ಪ್ರಾರಂಭವಾದಾಗಿನಿಂದ 2020 ರವರೆಗೆ ಸಂಸ್ಥಾಪಕ ಕೋರ್ಸ್ ನಿರ್ದೇಶಕರಾಗಿ ಸೇವೆ ಸಲ್ಲಿಸಿದರು. ಅವರ ಆರಂಭಿಕ ಟಿಪ್ಪಣಿಗಳು ಮತ್ತು ಕೃತಿಗಳನ್ನು ಸಮಕಾಲೀನ ಭಾರತದಲ್ಲಿ ವಿಜ್ಞಾನದ ಇತಿಹಾಸದ ಸಾರ್ವಜನಿಕ ಸಂಗ್ರಹಣಾ ಕೇಂದ್ರವಾದ NCBS ಆರ್ಕೈವ್ಸ್ನಲ್ಲಿ ಸೇರ್ಪಡಿಸಲಾಗಿದೆ. 

ವರ್ಗ:Articles without Wikidata item
ಭವ್ಯಶ್ರೀ ಕುಲ್ಕುಂದ

**ಭವ್ಯಶ್ರೀ ಕುಲ್ಕುಂದ** ವೃತ್ತಿಯಲ್ಲಿ ಉಪನ್ಯಾಸಕಿಯಾಗಿ ,  ಪ್ರವೃತ್ತಿಯಲ್ಲಿ   ಯಕ್ಷಗಾನದ ಪ್ರಸಿದ್ಧ ಮಹಿಳಾ ಭಾಗವತರಾಗಿ ಪ್ರಸಿದ್ಧರಾದವರು. ಇವರು ಸುಳ್ಯ ತಾಲೂಕಿನ ಮಂಡೆಕೋಲ್ ನಲ್ಲಿ ಜನಿಸಿದರು. ಇವರ ತಾಯಿ ಶ್ರೀಮತಿ ರುಕ್ಮಿಣಿ ಮತ್ತು ತಂದೆ ಶ್ರೀ ವಿಶ್ವನಾಥ. ಅವರ ತಾಯಿ ಮತ್ತು ತಾತ ಶ್ರೀ ರಾಮಪ್ಪ ಗೌಡರಿಗೆ ಯಕ್ಷಗಾನದ ಮೇಲಿನ ಅಭಿಮಾನವೇ ಭವ್ಯಶ್ರೀ ಅವರ ಯಕ್ಷಗಾನದ ಆಸಕ್ತಿಗೆ ಕಾರಣ.

## ಶಿಕ್ಷಣ 
ಸುಳ್ಯದ **ನೆಹರು ಮೆಮೋರಿಯಲ್ ಕಾಲೇಜಿ**ನಲ್ಲಿ ವ್ಯಾಸಂಗ ಮಾಡಿದ ಅವರು,  ಆ ಬಳಿಕ ಮಂಗಳೂರು ವಿಶ್ವವಿದ್ಯಾನಿಲಯದಲ್ಲಿ ಸ್ನಾತಕೋತ್ತರ ಅಧ್ಯಯನವನ್ನು ಪೂರ್ಣಗೊಳಿಸಿದರು. ಅವರ ಭಾಗವತಿಕೆಯನ್ನು  ಗುರು ಶ್ರೀ ವಿಶ್ವ ವಿನೋದ ಬನಾರಿ ಮತ್ತು ಛಂದಸ್ಸನ್ನು  ಗುರು ಶ್ರೀ ಗಣೇಶ ಕೊಲಕಾಡಿ ಅವರಿಂದ ಕಲಿತರು.

## ಕಾರ್ಯಕ್ರಮಗಳು 
ನಮ್ಮ ಜಿಲ್ಲೆ ಮಾತ್ರವಲ್ಲದೆ ಬೆಂಗಳೂರು, ದೆಹಲಿ, ಮುಂಬಾಯಿ  ಅಲ್ಲದೆ ಹೊರದೇಶಗಳಾದ  ದುಬೈಯಲ್ಲೂ ತಮ್ಮ ಕಲೆಯನ್ನು ಪಸರಿಸಿದ್ದಾರೆ. ಹೀಗೆ ಹಲವಾರು ಕಡೆ ತಮ್ಮ ಭಾಗವತಿಕೆಯ ಕಲೆಯನ್ನು ಪ್ರದರ್ಶಿಸಿದ್ದಾರೆ. ಆಕಾಶವಾಣಿಯ **ಬಿ ಗ್ರೇಡ್** ಕಲಾವಿದರೂ ಆಗಿದ್ದಾರೆ.
ಸಾಹಿತ್ಯ ಅಕಾಡೆಮಿ ಅಧ್ಯಕ್ಷ ಲಕ್ಷ್ಮೀನಾರಾಯಣ ಕಜೆಗದ್ದೆಯವರು "ಅಕಾಡೆಮಿಯು ಅರೆಭಾಷೆಯಲ್ಲಿ ಯಕ್ಷಗಾನ ಪ್ರಸಂಗಗಳನ್ನು ರಚಿಸಬೇಕೆಂದಿದ್ದಾಗ ಆ ಭಾಷೆಯಲ್ಲಿ ಬರೆಯಬಲ್ಲ ವ್ಯಕ್ತಿಯನ್ನು ಹುಡುಕುವುದೇ ಸವಾಲಾಗಿತ್ತು. ಭಾಷೆ ಬಲ್ಲ ಅನೇಕರಿಗೆ ಛಂದಸ್ಸಿನ ಅವಶ್ಯಕತೆಗಳ ಅರಿವಿಲ್ಲ. ಛಂದಸ್ಸು ಬಲ್ಲವರಿಗೆ ಭಾಷೆಗಳ ಅರಿವಿರುವುದಿಲ್ಲ. ಹಾಗಾಗಿ ಆ ಬಳಿಕ  ಎರಡನ್ನೂ ಬಲ್ಲ ಭವ್ಯಶ್ರೀ ಅವರನ್ನು ಸಂಪರ್ಕಿಸಲಾಯಿತು. ಅವರು ಆರಂಭದಲ್ಲಿ ಹಿಂಜರಿದರು ಆದರೆ ನಂತರ ಅಕಾಡೆಮಿಯ ಪ್ರಯತ್ನಗಳೊಂದಿಗೆ ಕೈಜೋಡಿಸಿದ್ದಾರೆ" ಎಂದು ಹೇಳುತ್ತಾರೆ.ಭವ್ಯಶ್ರೀ ಕುಲ್ಕುಂದ ಅವರು ತಮ್ಮ ಮೊದಲ ಗುರುಗಳಾದ ವಿಶ್ವವಿನೋದ ಬನಾರಿ ಅವರು ಅರೆಭಾಷೆಯಲ್ಲಿ ಯಕ್ಷಗಾನ ಸಾಹಿತ್ಯ ರಚನೆಗೆ ಪ್ರೇರೇಪಿಸಿದರು ಮತ್ತು ಪ್ರಸ್ತುತ ಗುರುಗಳಾದ ಗಣೇಶ್ ಕೊಲೆಕಾಡಿ ಅವರು ಛಂದಸ್ಸಿನ ಅವಶ್ಯಕತೆಗಳ ಬಗ್ಗೆ ಮಾರ್ಗದರ್ಶನ ನೀಡಿದರು. ಭಾಗವತ, ಸುಬ್ರಾಯ ಸಂಪಾಜೆ ಅವರು ಭಾಷೆಯ ಬಗ್ಗೆ ಸಲಹೆಗಳನ್ನು ನೀಡಿದರೆ, ಅಕಾಡೆಮಿ ಅಧ್ಯಕ್ಷ ಲಕ್ಷ್ಮೀನಾರಾಯಣ ಕಜೆಗದ್ದೆ ಮತ್ತು ಸದಸ್ಯ ಜಬ್ಬಾರ್ ಸಮೋ ಅವರಿಗೆ ಸಹಕರಿಸಿದ್ದರು.

## ಮೊದಲ ಅರೆ ಭಾಷೆ ಯಕ್ಷಗಾನ ತಾಳಮದ್ದಳೆ
ಭವ್ಯಶ್ರೀ ಕುಲ್ಕುಂದ ಭಾಗವತಿಕೆಯಲ್ಲಿ '**ಬಾಣದ ಪಾಳ**' ಮೊದಲ ಅರೆ ಭಾಷೆ ಯಕ್ಷಗಾನ ತಾಳಮದ್ದಳೆ. ಹಿಮ್ಮೇಳದಲ್ಲಿ ಇವರಿಗೆ ಜೊತೆಯಾಗಿ ಚೆಂಡೆಯಲ್ಲಿ ಮುರಾರಿ ಕಡಬಳಿತ್ತಾಯ ಮತ್ತು ಮದ್ದಳೆಯಲ್ಲಿ ಅಕ್ಷಯ ರಾವ್ ವಿಟ್ಲ ಹಾಗೂ   ಮುಮ್ಮೇಳದ ಅರ್ಥಗಾರಿಕೆಯಲ್ಲಿ ಕೊಳ್ತಿಗೆ ನಾರಾಯಣ ಗೌಡ, ಜಬ್ಬಾರ್ ಸಮೋ ಸಂಪಾಜೆ ಮತ್ತು ಜಯಾನಂದ ಸಂಪಾಜೆ ಭಾಗವಹಿಸಿದ್ದರು. ಈ ತಾಳಮದ್ದಳೆ ಶೀಘ್ರವೇ  ಯುಟ್ಯೂಬ್‌ನಲ್ಲಿ ಲಭ್ಯವಾಗಲಿದೆ. ಈಗಾಗಲೇ ಎರಡು ಕಂತುಗಳು ಅರೆಭಾಷೆಗೆ ಅನುವಾದಗೊಂಡಿದ್ದು, ಇನ್ನು ಕೆಲವೇ ದಿನಗಳಲ್ಲಿ ಐದು ಕಂತುಗಳು ಅರೆಭಾಷೆಯಲ್ಲಿ ಲಭ್ಯವಾಗಲಿದೆ. ಅದರೊಂದಿಗೆ ಅರೆಭಾಷೆಯ ಯಕ್ಷಗಾನ ತಾಳಮದ್ದಲೆಯಲ್ಲಿ ಇವರು ಭಾಗವತಿಕೆಯನ್ನೂ ಮಾಡಿದ್ದಾರೆ.

## ಪ್ರಶಸ್ತಿಗಳು ಮತ್ತು ಗೌರವಗಳು 
*ಸುಳ್ಯ ತಾಲೂಕಿನ 2020ರ ತಾಲೂಕು **ಕನ್ನಡ ರಾಜ್ಯೋತ್ಸವ** ಪ್ರಶಸ್ತಿ ಲಭಿಸಿದೆ. 
*ಕೇದಿಗೆ ಪ್ರತಿಷ್ಠಾನದ ಲಕ್ಷ್ಮೀ ಭಾಸ್ಕರ ಯಕ್ಷ ಸೇವಾ ನಿಷ್ಠ ಪ್ರಶಸ್ತಿ 
* ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿಯಿಂದ ಪ್ರಶಸ್ತಿ
* ಕನ್ನಡ ಮತ್ತು ಸಂಸ್ಕೃತಿ ಇಲಾಖೆ ತುಳು ಭವನದಲ್ಲಿ ತುಳು ಯಕ್ಷಸಿರಿಯಲ್ಲಿ ಸನ್ಮಾನ 
*ಬಂಟರ ಸಂಘದಿಂದ ಪ್ರಶಸ್ತಿ.

## ವ್ಯಯಕ್ತಿಕ ಜೀವನ
ಉಪನ್ಯಾಸಕಿ ಆಗಿರುವ ಶ್ರೀಮತಿ ಭವ್ಯಶ್ರೀ ಕಲ್ಕುಂದ, **ಶ‍್ರೀಯುತ ಹರೀಶ್ ಕಲ್ಕುಂದ** ಅವರನ್ನು ಮದುವೆಯಾಗಿ **ಆಗಸ್ತ್ಯ** ಎನ್ನುವ ಪುಟ್ಟ ಮಗುವಿನ ತಾಯಿಯಾಗಿದ್ದಾರೆ. ತಾಯಿಯಂತೆ ಮಗನೂ ಯಕ್ಷಗಾನ ಹಿಮ್ಮೇಳದಲ್ಲಿ ಒಳ್ಲೆಯ ಅಭಿರುಚಿಯನ್ನು ಹೊಂದಿದ್ದಾನೆ.

## ಉಲ್ಲೇಖಗಳು 
ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಯಕ್ಷಗಾನ ಕಲಾವಿದರು
ವರ್ಗ:ಮಹಿಳಾ ಭಾಗವತರು
ಭಾರತದ ಸಾಂಸ್ಕೃತಿಕ ವಲಯಗಳು

**ಭಾರತದ ಸಾಂಸ್ಕೃತಿಕ ವಲಯಗಳು** ಭಾರತದ ವಿವಿಧ ಪ್ರದೇಶಗಳ ಸಾಂಸ್ಕೃತಿಕ ಪರಂಪರೆಯನ್ನು ಉತ್ತೇಜಿಸಲು  ಮತ್ತು ಸಂರಕ್ಷಿಸಲು ಭಾರತ ಸರ್ಕಾರದ ಸಂಸ್ಕೃತಿ ಸಚಿವಾಲಯದಿಂದ ವ್ಯಾಖ್ಯಾನಿಸಲಾದ ಏಳು ಅತಿಕ್ರಮಿಸುವ ವಲಯಗಳಾಗಿವೆ. ಈ ಪ್ರತಿಯೊಂದು ವಲಯಕ್ಕೂ ಒಂದು ವಲಯ ಕೇಂದ್ರವನ್ನು ಒದಗಿಸಲಾಗಿದೆ. ಹೆಚ್ಚಿನ ವಲಯ ಕೇಂದ್ರಗಳನ್ನು ೧೯೮೫ ರಲ್ಲಿ, ಭಾರತದ ಅಂದಿನ ಪ್ರಧಾನಿ ರಾಜೀವ್ ಗಾಂಧಿಯವರು ಘೋಷಿಸಿದರು ಮತ್ತು ೧೯೮೬-೮೭ ಅವಧಿಯಲ್ಲಿ ಔಪಚಾರಿಕವಾಗಿ ಕಾರ್ಯನಿರ್ವಹಿಸಲು ಪ್ರಾರಂಭಿಸಿದರು. *"ಭಾರತೀಯ ಸಂಸ್ಕೃತಿಯ ಪ್ರಾಚೀನ ಬೇರುಗಳನ್ನು ಬಲಪಡಿಸುವುದು ಮತ್ತು ಸಂಯೋಜಿತ ರಾಷ್ಟ್ರೀಯ ಸಂಸ್ಕೃತಿಯನ್ನು ವಿಕಸನಗೊಳಿಸುವುದು ಮತ್ತು ಶ್ರೀಮಂತಗೊಳಿಸುವುದು"* ಅವರ ಘೋಷಿತ ಗುರಿಯಾಗಿದೆ.

ಹಿಂದೆ, ಬ್ರಿಟಿಷ್ ಭಾರತ ಮತ್ತು ಪಶ್ಚಿಮ ಬಂಗಾಳದ ರಾಜಧಾನಿಯಾಗಿದ್ದ ಕೊಲ್ಕತ್ತಾ ನಗರವನ್ನು "ಭಾರತದ ಸಾಂಸ್ಕೃತಿಕ ರಾಜಧಾನಿ" ಎಂದೂ ಕರೆಯಲಾಗುತ್ತದೆ.

## ವಲಯಗಳು
ಪ್ರತಿ ವಲಯವು ಪ್ರಧಾನ ಕಚೇರಿಯನ್ನು ಹೊಂದಿದೆ. ಅಲ್ಲಿ ವಲಯ ಸಾಂಸ್ಕೃತಿಕ ಕೇಂದ್ರವನ್ನು ಸ್ಥಾಪಿಸಲಾಗಿದೆ. ಹಲವಾರು ರಾಜ್ಯಗಳು ಅನೇಕ ವಲಯಗಳಲ್ಲಿ ಸದಸ್ಯತ್ವವನ್ನು ಹೊಂದಿವೆ. ಆದರೆ, ವಲಯ ವಿಭಾಗಗಳಲ್ಲಿ ಯಾವುದೇ ರಾಜ್ಯ ಉಪವಿಭಾಗಗಳನ್ನು ಬಳಸಲಾಗುವುದಿಲ್ಲ. ಅವರು ಜವಾಬ್ದಾರರಾಗಿರುವ ವಲಯಗಳ ಸಂಸ್ಕೃತಿಯನ್ನು ಉತ್ತೇಜಿಸುವುದರ ಜೊತೆಗೆ, ಪ್ರತಿ ವಲಯ ಕೇಂದ್ರವು ಸಮಾರಂಭಗಳನ್ನು ಆಯೋಜಿಸುವ ಮೂಲಕ ಮತ್ತು ಇತರ ವಲಯಗಳಿಂದ ಕಲಾವಿದರನ್ನು ಆಹ್ವಾನಿಸುವ ಮೂಲಕ ಭಾರತದ ಇತರ ಸಾಂಸ್ಕೃತಿಕ ವಲಯಗಳಿಗೆ ಅಡ್ಡ-ಪ್ರಚಾರ ಮತ್ತು ಮಾನ್ಯತೆಯನ್ನು ಸೃಷ್ಟಿಸಲು ಸಹ ಕಾರ್ಯನಿರ್ವಹಿಸುತ್ತದೆ.

## ಇದನ್ನೂ ನೋಡಿ
* ಭಾರತದ ವಲಯ ಮಂಡಳಿಗಳು
* ಭಾರತದ ಭೂಕಂಪ ವಲಯಗಳು
* ಭಾರತದ ವಿಶೇಷ ಆರ್ಥಿಕ ವಲಯಗಳ ಪಟ್ಟಿ
* ಭಾರತದ ಪರಿಸರ ಪ್ರದೇಶಗಳ ಪಟ್ಟಿ
* ಭಾರತದ ಆಡಳಿತ ವಿಭಾಗಗಳು

## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
* Cultural Center in India
* Official Website of North Zone Cultural Centre
* Official Website of North-East Zone Cultural Centre 
* Official Website of South Zone Cultural Centre 
* Official Website of West Zone Cultural Centre
* Information about West Zone Cultural Centre and Shilpgram. 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಸಾಂಸ್ಕೃತಿಕ ಪಟ್ಟಿಗಳು
ವರ್ಗ:Articles with short description
ಸಾಮಾಜಿಕ ಸಂಶೋಧನಾ ಕೇಂದ್ರ

**ಸಾಮಾಜಿಕ ಸಂಶೋಧನಾ ಕೇಂದ್ರ** (ಸಿಎಸ್ಆರ್) ೧೯೮೩ ರಲ್ಲಿ, ಸ್ಥಾಪನೆಯಾದ  ಭಾರತದ ನವದೆಹಲಿ ಮೂಲದ ಮಹಿಳೆಯರಿಗಾಗಿ ವಕಾಲತ್ತು ಮಾಡುವ ಗುಂಪು. ಈ ಗುಂಪು ಸಮಾಜದ ಎಲ್ಲಾ ಅಂಚಿನಲ್ಲಿರುವ ಮತ್ತು ಹಿಂದುಳಿದ ಪ್ರದೇಶಗಳಿಗೆ ಗಮನ ಮತ್ತು ನ್ಯಾಯವನ್ನು ತರಲು ಪ್ರಯತ್ನಿಸುತ್ತದೆ. ಇದು ದೇಶಾದ್ಯಂತ ಮಹಿಳೆಯರು ಮತ್ತು ಹುಡುಗಿಯರಿಗೆ ಸೇವೆಗಳನ್ನು ನೀಡುತ್ತದೆ ಮತ್ತು ಹೆಚ್ಚು ಮಾನವೀಯ, ಸಮಾನ ಮತ್ತು ಲಿಂಗ-ನ್ಯಾಯಯುತ ಸಮಾಜವನ್ನು ರಚಿಸುವ ಉದ್ದೇಶದಿಂದ ಲಿಂಗ ಸಂಬಂಧಗಳನ್ನು ಪುನರ್ರಚಿಸುವತ್ತ ಗಮನ ಹರಿಸುತ್ತದೆ.

## ಮಹಿಳಾ ಸಬಲೀಕರಣ
೧೯೯೭ ರಲ್ಲಿ, ಸಿಎಸ್ಆರ್ ಸಾಮರ್ಥ್ಯ ವರ್ಧನೆ ಮತ್ತು ತರಬೇತಿ ಸಂಬಂಧಿತ ಚಟುವಟಿಕೆಗಳ ಮೂಲಕ ಮಹಿಳಾ ಸಬಲೀಕರಣ ಮತ್ತು ಸಾಮಾಜಿಕ ನ್ಯಾಯವನ್ನು ಸುಗಮಗೊಳಿಸಲು ಲಿಂಗತ್ವ ತರಬೇತಿ ಸಂಸ್ಥೆಯನ್ನು (ಜಿಟಿಐ) ಸ್ಥಾಪಿಸಿತು. ಜಿಟಿಐನ ತರಬೇತಿಗಳು ಮಾಧ್ಯಮ, ಆರ್ಥಿಕತೆ, ರಾಜಕೀಯ ಮತ್ತು ಸಂಸ್ಕೃತಿಯಂತಹ ಜೀವನದ ಇತರ ಕ್ಷೇತ್ರಗಳಲ್ಲಿ ನಡೆಯುತ್ತಿರುವ ಲಿಂಗತ್ವ ಸಂವಹನಗಳನ್ನು ತನಿಖೆ ಮಾಡುತ್ತವೆ. ನಾಯಕತ್ವದ ಕೌಶಲ್ಯಗಳು ಮತ್ತು ಅವರ ಮತ್ತು ಸಮಾಜದ ಲಿಂಗ ಸಮಸ್ಯೆಗಳನ್ನು ಪರಿಹರಿಸುವ ಸಾಮರ್ಥ್ಯವನ್ನು ಭಾಗವಹಿಸುವವರಿಗೆ ರವಾನಿಸಲಾಗುತ್ತದೆ. ಯುನೈಟೆಡ್ ನೇಷನ್ಸ್ ಡೆಮಾಕ್ರಸಿ ಫಂಡ್ (ಯುಎನ್‌ಡಿಇಎಫ್) ಬೆಂಬಲದೊಂದಿಗೆ, ಜಿಟಿಐ "ಪ್ರಜಾಪ್ರಭುತ್ವವನ್ನು ಬಲಪಡಿಸುವಲ್ಲಿ ಮಹಿಳೆಯರ ಪಾತ್ರವನ್ನು ಹೆಚ್ಚಿಸುವುದು" ಎಂಬ ಕಾರ್ಯಕ್ರಮವನ್ನು ಸಹ ಸ್ಥಾಪಿಸಿತು. ಅಲ್ಲಿ, ೧೦೦೦ ಮಹಿಳಾ ನಾಯಕರು ರಾಜ್ಯ ಮತ್ತು ರಾಷ್ಟ್ರೀಯ ರಾಜಕೀಯ ಕಚೇರಿಗಳಿಗೆ ಸ್ಪರ್ಧಿಸಲು ಮತ್ತು ಸೇವೆ ಸಲ್ಲಿಸಲು ಸಜ್ಜಾಗಿದ್ದರು. ಲಿಂಗ ಆಧಾರಿತ ಹಿಂಸಾಚಾರದ ವಿರುದ್ಧ ಹೋರಾಡುವುದು ನೇರ ನೆರವು ಮತ್ತು ತಳಮಟ್ಟದ ಸಮುದಾಯಗಳ ಸಂವೇದನೆ ಮತ್ತು ಸಜ್ಜುಗೊಳಿಸುವಿಕೆಯನ್ನು ಒಳಗೊಂಡಿರುತ್ತದೆ ಎಂಬ ತಿಳುವಳಿಕೆಯಡಿಯಲ್ಲಿ ಬಿಕ್ಕಟ್ಟು ಮಧ್ಯಸ್ಥಿಕೆ ಕೇಂದ್ರಗಳನ್ನು (ಸಿಐಸಿ) ಸಹ ನಿರ್ವಹಿಸಲಾಗುತ್ತದೆ.

ಜಿಟಿಐ *"ನೆಟ್ವರ್ಕಿಂಗ್, ಲಾಬಿ, ವಕಾಲತ್ತು ಮತ್ತು ಸಾಮರ್ಥ್ಯ ವರ್ಧನೆಯ ಮೂಲಕ ಮಹಿಳಾ ಹಕ್ಕುಗಳ ಉತ್ತೇಜನ"* ಎಂಬ ಯೋಜನೆಯನ್ನು ಸಹ ಜಾರಿಗೆ ತಂದಿದೆ. ಯೋಜನೆಯ ೩ ನೇ ಹಂತವನ್ನು ಯಶಸ್ವಿಯಾಗಿ ಪೂರ್ಣಗೊಳಿಸಲಾಯಿತು ಮತ್ತು ಯೋಜನೆಯ ೪ ನೇ ಹಂತವನ್ನು ಪ್ರಾರಂಭಿಸುವಲ್ಲಿ ಹೆಚ್ಚಿನ ಯಶಸ್ಸನ್ನು ಸಾಧಿಸಿತು.  ಇದು ಪ್ರಕ್ರಿಯೆಯಲ್ಲಿ ಪುರುಷರು ಮತ್ತು ಹುಡುಗರನ್ನು ಒಳಗೊಂಡಿದೆ. ಜಿಟಿಐನ ಮತ್ತೊಂದು ಉಪಕ್ರಮವೆಂದರೆ, *"ನಾಯಕತ್ವ ಮತ್ತು ಪ್ರಜಾಪ್ರಭುತ್ವದಲ್ಲಿ ಮಹಿಳೆಯರಿಗೆ ತರಬೇತಿ"* ಎಂಬ ವಿಷಯದ ಮೇಲೆ ಪ್ರಾರಂಭಿಸಲಾದ ಮೊದಲ ಆನ್‌ಲೈನ್ ತರಬೇತಿಯನ್ನು ಪ್ರಾರಂಭಿಸುವುದು. ಸಿಎಸ್ಆರ್ ಸೆಂಟರ್ ಫಾರ್ ಪಬ್ಲಿಕ್ ಪಾಲಿಸಿ ಸಹಯೋಗದೊಂದಿಗೆ ಇಂಡಿಯಾ-ವುಮೆನ್ ಇನ್ ಲೀಡರ್ಶಿಪ್ (ಐವಿಐಎಲ್) ಎಂಬ ಪ್ರಮಾಣಪತ್ರ ಕಾರ್ಯಕ್ರಮವನ್ನು ಪ್ರಾರಂಭಿಸಿತು. ಇದು ಉಪನ್ಯಾಸಗಳು, ಕ್ಷೇತ್ರ ಭೇಟಿಗಳು ಮತ್ತು ಪ್ರಯಾಣಗಳನ್ನು ಒಳಗೊಂಡಿದೆ.

## ಲಿಂಗ ಆಯ್ಕೆಯನ್ನು ತೆಗೆದುಹಾಕುವುದು
ದೀರ್ಘಾವಧಿಯಲ್ಲಿ ಹೆಣ್ಣು ಶಿಶುಹತ್ಯೆಯನ್ನು ನಿರ್ಮೂಲನೆ ಮಾಡುವುದರಿಂದ ಲಿಂಗ ಆಯ್ಕೆಯ ಬಗ್ಗೆ ಪಕ್ಷಪಾತವನ್ನು ಪರಿಹರಿಸಬಹುದು. ಪ್ರಸವಪೂರ್ವ ಲಿಂಗ ಆಯ್ಕೆಯನ್ನು ಕಡಿಮೆ ಮಾಡಲು ಸಿಎಸ್ಆರ್ ೨೦೦೭ ರಲ್ಲಿ *ಮೇರಿ ಶಕ್ತಿ, ಮೇರಿ ಬೇಟಿ* (ನನ್ನ ಮಗಳು, ನನ್ನ ಶಕ್ತಿ) ಯೋಜನೆಯನ್ನು ಜಾರಿಗೆ ತಂದಿತು. ಇದು ಹರಿಯಾಣ ರಾಜ್ಯದ ಕುರುಕ್ಷೇತ್ರ ಜಿಲ್ಲೆಯಲ್ಲಿ ೪೦ ಕ್ಕೂ ಹೆಚ್ಚು ಸಮುದಾಯ ಚಾಚುದೂರ ಕಾರ್ಯಕ್ರಮಗಳು, ಒಂಬತ್ತು ಸಮುದಾಯ ವೀಕ್ಷಣಾ ಗುಂಪು ಸಭೆಗಳು, ಎರಡು ತಜ್ಞರ ಗುಂಪು ಸಭೆಗಳು ಮತ್ತು ಒಂದು ಸಂಪರ್ಕ ಕಾರ್ಯಾಗಾರವನ್ನು ಆಯೋಜಿಸಿದೆ. ಅಭಿಯಾನದ ಎರಡನೇ ಹಂತವನ್ನು ೨೦೧೩ ರಲ್ಲಿ, ಪ್ರಾರಂಭಿಸಲಾಯಿತು.

## ಇದನ್ನೂ ನೋಡಿ
* ಭಾರತದಲ್ಲಿ ಲಿಂಗ ತಾರತಮ್ಯ
* ಭಾರತದಲ್ಲಿ ವರದಕ್ಷಿಣೆ ಕಾನೂನು

## ಉಲ್ಲೇಖಗಳು
* Indian women rise in business but not in power

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಸಂಶೋಧನೆ
ವರ್ಗ:Articles with short description
ಹರ್ಷಿಕಾ ಪೂಣಚ್ಚ

**ಹರ್ಷಿಕಾ ಪೂಣಚ್ಚ** ಒಬ್ಬ ಭಾರತೀಯ ನಟಿ, ಮುಖ್ಯವಾಗಿ ಕನ್ನಡ ಚಲನಚಿತ್ರಗಳಲ್ಲಿ ನಟನೆ ಮಾಡುತ್ತಾರೆ. ಅವರು ೨೦೦೮ ರ ಕನ್ನಡ ಚಲನಚಿತ್ರ *ಪಿಯುಸಿಯಿಂದ* ಖ್ಯಾತಿ ಪಡೆದರು.

## ವೃತ್ತಿಜೀವನ 
ಹರ್ಷಿಕಾ ಪೂಣಚ್ಚ ತಮ್ಮ ೧೫ ನೇ ವಯಸ್ಸಿನಲ್ಲಿ ಬೆಂಗಳೂರಿನ ಕ್ರೈಸ್ಟ್ ಜೂನಿಯರ್ ಕಾಲೇಜಿನಲ್ಲಿ ೧೨ ನೇ ತರಗತಿಯಲ್ಲಿದ್ದಾಗ *ಪಿಯುಸಿ* (೨೦೦೮ ರ ಕನ್ನಡ ಚಲನಚಿತ್ರ) ಯಲ್ಲಿ ನಟಿಸುವ ಮೂಲಕ ತಮ್ಮ ವೃತ್ತಿಜೀವನವನ್ನು ಪ್ರಾರಂಭಿಸಿದರು. ತರಗತಿಯನ್ನು ಪೂರ್ಣಗೊಳಿಸಿದ ನಂತರ, ಹರ್ಷಿಕಾ ವೃತ್ತಿಪರ ಕೋರ್ಸ್ ಅನ್ನು ಪ್ರಾರಂಭಿಸುವ ಮೊದಲು *ನಿಮ್ಮಿಂದ ನಿಮಗಾಗಿ*, *ಹೃದಯದಿಂದ*  ಮತ್ತು *ಸರಿಗಮಪ* ದಂತಹ ಕಾರ್ಯಕ್ರಮಗಳನ್ನು ನಡೆಸಿಕೊಡುವ ಮೂಲಕ ಮುಂದಿನ ಎರಡು ತಿಂಗಳು ದೂರದರ್ಶನ ನಿರೂಪಕಿಯಾಗಿ ಕೆಲಸ ಮಾಡಿದರು. ನಂತರ ಹರ್ಷಿಕಾ ಬೆಂಗಳೂರಿನ ಕೇಂಬ್ರಿಡ್ಜ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿಗೆ ಸೇರಿದರು  ಮತ್ತು ಎಲೆಕ್ಟ್ರಿಕಲ್‌ನಲ್ಲಿ ಎಂಜಿನಿಯರಿಂಗ್ ಪದವಿಯನ್ನು ಪೂರ್ಣಗೊಳಿಸಿದರು. ೨೦೧೨ ರಲ್ಲಿ, ಅವರು *ಮ್ಯಾಕ್ಸ್‌ಪ್ರೊ* ಸಾಫ್ಟ್‌ವೇರ್ ಕಂಪನಿಯನ್ನು ಸೇರಿಕೊಂಡರು. '''ನಾನು ನಟಿಯಾಗಬೇಕೆಂದು ಎಂದಿಗೂ ಕನಸು ಕಂಡಿರಲಿಲ್ಲ' ಎಂದು ಹೇಳುತ್ತಾ,*  ಅವರ *ಚಲನಚಿತ್ರ ಪ್ರವೇಶ 'ಆಕಸ್ಮಿಕ ' ಎಂದು ಅವರು ಹೇಳಿದರು*  .

*ಪಿಯುಸಿ* (೨೦೦೮ ಕನ್ನಡ ಚಲನಚಿತ್ರ)ಯ ನಂತರ, ಅವರು ಕೊಡವ ಭಾಷೆಯ ಚಲನಚಿತ್ರ *ಪೊನ್ನಮ್ಮ*, ಕೊಂಕಣಿ ಚಲನಚಿತ್ರ *ಕಜರ್*  ಮತ್ತು ತೆಲುಗು ಚಲನಚಿತ್ರ *ಏಡುಕೊಂಡಲವಾಡ ವೆಂಕಟರಮಣ ಅಂದರು ಬಾಗುಂಡಲಿಯಲ್ಲಿ* ನಟಿಸಿದರು. ೨೦೧೦ ರಲ್ಲಿ, ಹರ್ಷಿಕಾ ಪುನೀತ್ ರಾಜ್‌ಕುಮಾರ್ ಅವರೊಂದಿಗೆ *ಜಾಕಿ* ಚಿತ್ರದಲ್ಲಿ ಪ್ರಮುಖ ಪಾತ್ರದಲ್ಲಿ ನಟಿಸಿದರು, ಇದು ಅವರನ್ನು ತ್ವರಿತ ಸೆಲೆಬ್ರಿಟಿ ಸ್ಥಾನಮಾನಕ್ಕೆ ಏರಿಸಿತು. ನಂತರ ಅವರು ಶಿವ ರಾಜ್‌ಕುಮಾರ್ ಅವರೊಂದಿಗೆ *ತಮಸ್ಸು* ಚಿತ್ರದಲ್ಲಿ ಕಾಣಿಸಿಕೊಂಡರು.  ಇದಕ್ಕಾಗಿ ಅವರು ಕರ್ನಾಟಕ ರಾಜ್ಯ ಚಲನಚಿತ್ರ ಅತ್ಯುತ್ತಮ ಪೋಷಕ ನಟಿ ಪ್ರಶಸ್ತಿಯನ್ನು ಗೆದ್ದರು.  ರವಿಚಂದ್ರನ್ ಪ್ರಮುಖ ಪಾತ್ರದಲ್ಲಿ ನಟಿಸಿದ *ನಾರಿಯ ಸೀರೆ ಕದ್ದ* ಚಿತ್ರದಲ್ಲಿ ರಮ್ಯಾ ಪಾತ್ರದಲ್ಲಿ ನಟಿಸಿದರು.  ಅವರು ಶಿವಾರ್ಜುನ್ ಜೊತೆ *ಸೈಕಲ್* ಎಂಬ ಚಿತ್ರದಲ್ಲಿ ನಟಿಸಿದ್ದಾರೆ. ಹಾಸ್ಯ ಚಿತ್ರ ೫ *ಈಡಿಯಟ್ಸ್‌ನಲ್ಲಿ* ಅವರು ಸುಲಿಗೆಗಾಗಿ ಅಪಹರಿಸಲ್ಪಡುವ ಕೋಟ್ಯಾಧಿಪತಿಯ ಮಗಳ ಪಾತ್ರವನ್ನು ನಿರ್ವಹಿಸಿದರು. ಅವರ ಎರಡು ಚಿತ್ರಗಳಾದ ಶ್ರೀಕಾಂತ್ ಅಭಿನಯದ ಗಾನ ಶ್ಯಾಮ್ ನಿರ್ದೇಶನದ *'ಬಿ೩''' ಪ್ರೇಮಕಥೆ ಮತ್ತು ಎಂ.ಬಿ. ಗಿರಿರಾಜ್ ನಿರ್ದೇಶನದ 'ಅಜಯ್ ರಾವ್' ನಾಯಕನಟರಾಗಿರುವ ' *ಅದ್ವೈತ* ' ಆಕ್ಷನ್ ಆಧಾರಿತ ಚಿತ್ರ ಎರಡೂ ಡಿಸೆಂಬರ್ ೬ ರಂದು ಬಿಡುಗಡೆಯಾದವು.

ಅವರು ತಮ್ಮ ಮೊದಲ ತಮಿಳು ಚಿತ್ರ *ಆನಂದ ಥೊಲೈಗೆ* ಸಹಿ ಹಾಕಿದ್ದಾರೆ. ಅವರ ತೆಲುಗು ಚಿತ್ರ ' *ಪಾನಿಪುರಿ* ' ಕೂಡ ತೆರೆಗೆ ಬರುತ್ತಿದೆ.

ಅವರು *ಹೂ ಮನಸೇ ಎಂಬ* ವಿಡಿಯೋ ಆಲ್ಬಂನಲ್ಲಿಯೂ ಕಾಣಿಸಿಕೊಂಡರು. ಅವರು ಮತ್ತು ಅವರ ಸೋದರಸಂಬಂಧಿ ಭುವನ್ ಪೊನ್ನಣ್ಣ ಅವರು ಗ್ಲಾಮ್‌ಗೋಡ್ ಫ್ಯಾಷನ್ ಮತ್ತು ಈವೆಂಟ್ಸ್ ಎಂಬ ಕಂಪನಿಯನ್ನು ಹೊಂದಿದ್ದಾರೆ ಮತ್ತು ಫ್ಯಾಷನ್ ಶೋಗಳು ಮತ್ತು ಫ್ಯಾಷನ್ ವಾರಗಳನ್ನು ನಡೆಸುತ್ತಾರೆ.

## ಚಲನಚಿತ್ರಗಳ ಪಟ್ಟಿ 
## ಉಲ್ಲೇಖಗಳು 
## ಬಾಹ್ಯ ಕೊಂಡಿಗಳು 
* 

ವರ್ಗ:ಸ್ತ್ರೀವಾದ ಮತ್ತು ಜಾನಪದ ಸಂಪಾದನೋತ್ಸವ ೨೦೨೫ ಸ್ಪರ್ಧಾ ಲೇಖನ
ವರ್ಗ:ಕೊಡವರು
ವರ್ಗ:ಭಾರತೀಯ ಚಲನಚಿತ್ರ ನಟಿಯರು
ವರ್ಗ:ತೆಲುಗು ಚಲನಚಿತ್ರ ನಟಿಯರು
ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:ಜೀವಂತ ವ್ಯಕ್ತಿಗಳು